02011R1178 — FI — 22.06.2020 — 014.002

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.

►B KOMISSION ASETUS (EU) N:o 1178/2011, annettu 3 päivänä marraskuuta 2011, siviili-ilmailun lentomiehistöä koskevien teknisten vaatimusten ja hallinnollisten menettelyjen säätämisestä Euroopan parlamentin ja neuvoston asetuksen (EY) N:o 216/2008 nojalla (ETA:n kannalta merkityksellinen teksti) (EUVL L 311 25.11.2011, s. 1)

Muutettu:





Oikaistu:









▼B

KOMISSION ASETUS (EU) N:o 1178/2011,

annettu 3 päivänä marraskuuta 2011,

siviili-ilmailun lentomiehistöä koskevien teknisten vaatimusten ja hallinnollisten menettelyjen säätämisestä Euroopan parlamentin ja neuvoston asetuksen (EY) N:o 216/2008 nojalla

(ETA:n kannalta merkityksellinen teksti)







▼M12

1 artikla

Kohde

1. Tässä asetuksessa vahvistetaan yksityiskohtaiset säännöt seuraaville:

a) lentolupakirjojen erilaiset kelpuutukset, lentolupakirjojen myöntämistä, voimassa pitämistä, muuttamista, rajoittamista, voimassaolon keskeyttämistä tai peruuttamista koskevat edellytykset, lentolupakirjojen haltijoiden oikeudet ja velvollisuudet sekä voimassa olevien kansallisten lentolupakirjojen ja kansallisten lentomekaanikon lupakirjojen muuntamista lentolupakirjoiksi koskevat edellytykset;

b) lentokoulutuksesta tai lentosimulaattorikoulutuksesta ja lentäjän taitojen arvioinnista vastaavien henkilöiden hyväksyntä;

c) erilaiset lentäjien lääketieteelliset kelpoisuustodistukset, lääketieteellisten kelpoisuustodistusten myöntämistä, voimassa pitämistä, muuttamista, rajoittamista, voimassaolon keskeyttämistä tai peruuttamista koskevat edellytykset, lääketieteellisten kelpoisuustodistusten haltijoiden oikeudet ja velvollisuudet sekä kansallisten lääketieteellisten kelpoisuustodistusten muuntamista vastavuoroisesti tunnustetuiksi lääketieteellisiksi kelpoisuustodistuksiksi koskevat edellytykset;

d) ilmailulääkärien hyväksyntä ja edellytykset, joilla yleislääkärit voivat toimia ilmailulääkäreinä;

e) matkustamomiehistön jäsenille määräajoin tehtävä ilmailulääketieteellisen kelpoisuuden arviointi ja tästä arvioinnista vastaavien henkilöiden kelpoisuus;

f) matkustamomiehistön kelpoisuustodistusten myöntämistä, voimassa pitämistä, muuttamista, rajoittamista, niiden voimassaolon keskeyttämistä tai peruuttamista koskevat edellytykset sekä matkustamomiehistön kelpoisuustodistusten haltijoiden oikeudet ja velvollisuudet;

g) siviili-ilmailun lentomiehistön hyväksymiseen ja lääketieteellisen kelpoisuuden arviointiin osallistuvien lentokoulutusorganisaatioiden ja ilmailulääketieteen keskusten hyväksymistodistusten myöntämistä, voimassa pitämistä, muuttamista, rajoittamista, voimassaolon keskeyttämistä tai peruuttamista koskevat edellytykset;

h) lentoa simuloivien koulutuslaitteiden sekä näitä laitteita käyttävien organisaatioiden sertifiointivaatimukset;

i) hallintoa ja johtamisjärjestelmää koskevat vaatimukset, joita jäsenvaltioiden, Euroopan unionin lentoturvallisuusviraston (EASA) ja organisaatioiden on noudatettava pannessaan täytäntöön a–h alakohdassa tarkoitettuja sääntöjä.

2. Ilmapallojen ja purjelentokoneiden lentolupakirjoihin sovelletaan tämän asetuksen 11 b ja 11 c artiklaa sekä tämän asetuksen liitettä IV (osa MED), liitettä VI (osa ARA), liitettä VII (osa ORA) ja liitettä VIII (osa DTO).

▼B

2 artikla

Määritelmät

Tässä asetuksessa tarkoitetaan

1. ’osan FCL lupakirjalla’ ohjaamomiehistön lupakirjaa, joka täyttää liitteessä I vahvistetut vaatimukset;

2. ’JAR-vaatimuksilla’ Euroopan ilmailuviranomaisten yhteistyöelimen hyväksymiä yhteiseurooppalaisia ilmailuvaatimuksia, sellaisina kuin niitä sovelletaan 30 päivänä kesäkuuta 2009;

3. ’kevyiden ilma-alusten lupakirjalla (LAPL)’ asetuksen (EY) N:o 216/2008 7 artiklassa tarkoitettua harrasteilmailun lupakirjaa;

▼M11 —————

▼B

5. ’muulla kuin JAR-vaatimusten mukaisella lupakirjalla’ lentolupakirjaa, jonka on myöntänyt tai tunnustanut kansallisen lainsäädännön mukaisesti jäsenvaltio, jota ei ole suositeltu keskinäiseen tunnustamiseen kyseisen JAR-vaatimuksen osalta;

6. ’hyvityksellä’ aiemmin hankitun kokemuksen tai kelpoisuuden tunnustamista;

7. ’hyvitysraportilla’ raporttia, jonka perusteella aiemmin hankittu kokemus tai kelpoisuus voidaan tunnustaa;

8. ’muuntoraportilla’ raporttia, jonka perusteella lupakirja voidaan muuntaa osan FCL lupakirjaksi;

▼M11 —————

▼M1

11. ’matkustamomiehistön jäsenellä’ miehistön jäsentä, jolla on asianmukainen kelpoisuus, joka ei ole ohjaamomiehistön tai teknisen miehistön jäsen ja jonka lentotoiminnan harjoittaja on nimittänyt suorittamaan matkustajien ja lennon turvallisuuteen liittyviä tehtäviä lentotoiminnan aikana;

12. ’lentomiehistöllä’ ohjaamomiehistöä ja matkustamomiehistöä;

▼M11 —————

▼M7

14. ’hyväksyttävillä vaatimusten täyttämisen menetelmillä (AMC)’ viraston hyväksymiä ohjeellisia standardeja, joissa kuvataan menetelmät asetuksen (EY) N:o 216/2008 ja sen täytäntöönpanosääntöjen vaatimusten täyttämiseksi;

15. ’vaihtoehtoisilla vaatimusten täyttämisen menetelmillä (AltMoC)’ vaihtoehtoisia menetelmiä tai uusia menetelmiä asetuksessa (EY) N:o 216/2008 ja sen täytäntöönpanosäännöissä asetettujen sellaisten vaatimusten täyttämiseksi, joiden osalta virasto ei ole vahvistanut AMC:tä;

16. ’hyväksytyllä koulutusorganisaatiolla (ATO)’ organisaatiota, jolla on oikeus antaa lentäjille koulutusta 10 a artiklan 1 kohdan ensimmäisen alakohdan mukaisesti myönnetyn hyväksynnän perusteella;

17. ’perusmittarilennon harjoituslaitteella (BITD)’ lentäjien koulutukseen maassa käytettävää koulutuslaitetta, joka jäljittelee tietyn lentokoneluokan mukaista lento-oppilaan paikkaa; mittaritaulu voidaan esittää myös näyttölaitteella ja ohjaimet voivat olla jousikuormitteiset, ja laitteen on tarjottava asianmukainen koulutusympäristö ainakin mittarilennon menetelmien harjoittelua varten;

18. ’sertifiointieritelmillä (CS)’ viraston hyväksymiä teknisiä standardeja, joissa esitetään menetelmät, joita organisaatio voi käyttää sertifiointitarkoituksiin;

▼M12

19. ’lennonopettajalla (FI)’ opettajaa, jolla on oikeus antaa koulutusta ilma-aluksella tämän asetuksen liitteessä I (osa FCL) olevan J luvun, asetuksen (EU) 2018/395 liitteessä III (osa BFCL) olevan FI luvun tai täytäntöönpanoasetuksen (EU) 2018/1976 ( 1 ) liitteessä III (osa SFCL) olevan FI luvun mukaisesti ( 2 );

▼M7

20. ’lentoa simuloivalla koulutuslaitteella (FSTD)’ lentäjien koulutukseen käytettävää laitetta, joka on a) lentokoneiden osalta lentosimulaattori (FFS), lentokoulutuslaite (FTD), lento- ja suunnistusmenetelmien koulutuslaite (FNPT) tai perusmittarilennon harjoituslaite (BITD); b) helikoptereiden osalta lentosimulaattori (FFS), lentokoulutuslaite (FTD) tai lento- ja suunnistusmenetelmien koulutuslaite (FNPT);

21. ’FSTD:n hyväksynnällä’ FSTD:n teknisten valmiuksien tasoa sellaisena kuin se on määritetty kyseisen FSTD:n sertifiointieritelmässä;

22. ’päätoimipaikalla’ organisaation pääkonttoria tai rekisteröityä toimipaikkaa, jossa keskeisiä taloudellisia toimintoja ja tässä asetuksessa tarkoitetun lentotoiminnan valvontaa harjoitetaan;

▼M9

22 a. luvulla ’ARO.RAMP’ lentotoiminta-asetuksen liitteessä II olevaa lukua RAMP;

22 b. ’automaattisesti hyväksytyllä’ hyväksyntää, jonka ICAO-lisäyksessä mainittu ICAOn sopimusvaltio antaa ilman muodollisuuksia Chicagon yleissopimuksen liitteen 1 mukaisesti myönnetylle ohjaamomiehistön lupakirjalle;

22 c. ’ICAO-lisäyksellä’ Chicagon yleissopimuksen liitteen 1 mukaisesti myönnetyn automaattisesti hyväksytyn ohjaamomiehistön lupakirjan lisäystä (attachment), joka mainitaan ohjaamomiehistön lupakirjan XIII kohdassa;

▼M7

23. ’hyväksyntätestioppaalla (QTG)’ asiakirjaa, joka on laadittu sen osoittamiseksi, että FSTD:n suorituskyky ja käsittelyominaisuudet vastaavat ilma-aluksen, lentokoneluokan tai helikopterityypin vastaavia ominaisuuksia, että niitä jäljitellään asetettujen rajojen mukaisesti ja että kaikki sovellettavat vaatimukset täyttyvät. Hyväksyntätestioppaaseen sisältyvät sekä ilma-alusta, lentokoneluokkaa tai helikopterityyppiä koskevat tiedot että FSTD-tiedot, joita käytetään hyväksynnän tukena;

24. ’ilmoituksenvaraisella koulutusorganisaatiolla (DTO)’ organisaatiota, jolla on oikeus antaa lentäjille koulutusta 10 a artiklan 1 kohdan toisen alakohdan mukaisesti tehdyn ilmoituksen perusteella;

25. ’DTO-koulutusohjelmalla’ DTO:n laatimaa asiakirjaa, jossa kuvaillaan yksityiskohtaisesti kyseisen DTO:n antama kurssi.

▼M3

3 artikla

Lentolupakirjat ja lääketieteelliset kelpoisuustodistukset

1. Rajoittamatta tämän asetuksen 8 artiklan soveltamista asetuksen (EY) N:o 216/2008 4 artiklan 1 kohdan b ja c alakohdassa sekä 4 artiklan 5 kohdassa tarkoitettujen ilma-alusten lentäjien on noudatettava tämän asetuksen liitteissä I ja IV säädettyjä teknisiä vaatimuksia ja hallinnollisia menettelyjä.

2. Tämän asetuksen liitteessä I määritellyistä lupakirjojen haltijoiden oikeuksista riippumatta sellaisten lentolupakirjojen haltijat, jotka on myönnetty tämän asetuksen liitteessä I olevan B tai C luvun mukaisesti, voivat suorittaa asetuksen (EU) N:o 965/2012 6 artiklan 4 a kohdassa tarkoitettuja lentoja. Tämä ei rajoita tämän asetuksen liitteessä I olevassa B tai C luvussa mahdollisesti asetettujen matkustajien kuljettamista tai kaupallisen lentotoiminnan kehittämistä koskevien lisävaatimusten noudattamista.

▼B

4 artikla

Voimassa olevat kansalliset lentolupakirjat

▼M11 —————

▼B

2. Jäsenvaltioiden ennen tämän asetuksen soveltamisen alkamista myöntämät tai tunnustamat muut kuin JAR-vaatimusten mukaiset lupakirjat, mukaan lukien niihin liittyvät kelpuutukset, todistukset, valtuutukset ja/tai kelpoisuudet, on muunnettava osan FCL lupakirjoiksi, ja tämän suorittaa lupakirjan myöntänyt jäsenvaltio.

3. Muut kuin JAR-vaatimusten mukaiset lupakirjat on muunnettava osan FCL lupakirjoiksi ja niihin liittyviksi kelpoisuuksiksi tai todistuksiksi

a) liitteen II säännösten mukaisesti, tai

b) muuntoraportissa olevien tietojen mukaisesti.

4. Muuntoraportin on

a) oltava sen jäsenvaltion laatima, joka myönsi lentolupakirjan kuultuaan Euroopan lentoturvallisuusvirastoa, jäljempänä ’virasto’;

b) sisällettävä kuvaus siitä, minkä kansallisten vaatimusten perusteella lentolupakirjat on myönnetty;

c) kuvattava lentäjille myönnettyjen oikeuksien laajuus;

d) sisällettävä tiedot siitä, mistä liitteen I vaatimuksista hyvitys on määrä antaa;

e) sisällettävä tiedot mahdollisista rajoituksista, jotka on sisällytettävä osan FCL lupakirjoihin, ja mahdollisista vaatimuksista, joita lentäjän on noudatettava näiden rajoitusten poistamiseksi.

5. Muuntoraporttiin on sisällyttävä jäljennökset kaikista 4 kohdan a–e alakohdassa mainittujen tietojen osoittamiseksi tarvittavista asiakirjoista, mukaan lukien jäljennökset asiaankuuluvista kansallisista vaatimuksista ja menettelyistä. Muuntoraporttia laatiessa jäsenvaltioiden on pyrittävä siihen, että lentäjien nykyisen toiminnan laajuus pysyisi mahdollisimman pitkälle muuttumattomana.

▼M11

6. Sen estämättä, mitä 3 kohdassa säädetään, luokkakelpuutuskouluttajan kelpuutuksen tai tarkastuslentäjän valtuutuksen haltijoiden oikeudet, jotka koskevat vaativia suorituskykyisiä yhden ohjaajan ilma-aluksia, on muunnettava tyyppikouluttajan kelpuutukseksi tai tarkastuslentäjän valtuutukseksi, joka koskee yhden ohjaajan lentokoneita.

▼M10

7. Jäsenvaltio voi seuraavin edellytyksin antaa LAPL-lupakirjakoulutuksessa olevalle lento-oppilaalle luvan käyttää rajoitettuja oikeuksia ilman valvontaa ennen kuin lento-oppilas täyttää LAPL-lupakirjan myöntämisen edellyttämät vaatimukset:

a) oikeuksien laajuus perustuu jäsenvaltion suorittamaan turvallisuusriskien arviointiin, jossa otetaan huomioon lentäjän aiotun pätevyystason saavuttamiseksi tarvittavan koulutuksen laajuus;

b) oikeudet rajoitetaan seuraaviin: i) luvan myöntävän jäsenvaltion koko kansallinen alue tai sen osa; ii) luvan myöntävässä jäsenvaltiossa rekisteröidyt ilma-alukset; iii) yksimoottoriset mäntämoottorikäyttöiset lentokoneet ja helikopterit, joiden suurin sallittu lentoonlähtömassa on enintään 2 000 kg, sekä purjelentokoneet ja ilmapallot;

c) kun tällaisen luvan haltija hakee LAPL-lupakirjan myöntämistä, hän saa luvalla suorittamastaan koulutuksesta jäsenvaltion määrittämän hyvityksen hyväksytyn koulutusorganisaation tai ilmoituksen tekevän koulutusorganisaation suosituksen perusteella;

d) jäsenvaltio toimittaa määräaikaisraportit ja turvallisuusriskien arvioinnit komissiolle ja virastolle kolmen vuoden välein;

e) jäsenvaltiot seuraavat tämän kohdan mukaisesti myönnettyjen lupien käyttöä sen varmistamiseksi, että ilmailun turvallisuus on hyväksyttävällä tasolla, ja toteuttavat asianmukaiset toimenpiteet, jos havaitaan kohonnut turvallisuusriski tai muita turvallisuuteen liittyviä huolenaiheita.

▼M3

8. Ennen kun lentäjä täyttää kaikki mittarilentokelpuutuksen myöntämiseksi tämän asetuksen mukaisesti tarvittavat vaatimukset, jäsenvaltio voi ►M12 8 päivään huhtikuuta 2021 ◄ saakka myöntää lentäjälle luvan käyttää määrättyjä rajoitettuja oikeuksia lentokoneiden lentämiseen mittarilentosääntöjen mukaisesti seuraavin edellytyksin:

a) jäsenvaltio myöntää tällaisia lupia ainoastaan jos niitä voidaan perustella erityisellä paikallisella tarpeella, jota ei voida tyydyttää tämän asetuksen nojalla vahvistetuilla kelpuutuksilla;

b) luvassa myönnettyjen oikeuksien laajuuden on perustuttava jäsenvaltion suorittamaan turvallisuusriskien arviointiin, jossa otetaan huomioon tarkoitetun lentäjän pätevyystason saavuttamiseksi tarvittavan koulutuksen laajuus;

c) lupaan sisältyvät oikeudet koskevat vain jäsenvaltion kansallisen alueen tai sen osan ilmatilaa;

d) lupa myönnetään hakijoille, jotka ovat suorittaneet pätevien kouluttajien antaman asianmukaisen koulutuksen ja osoittaneet vaaditun pätevyyden pätevälle tarkastuslentäjälle jäsenvaltion määrittelemällä tavalla;

e) jäsenvaltio ilmoittaa komissiolle, EASAlle ja muille jäsenvaltioille lupaan liittyvistä erityispiirteistä, mukaan lukien sen perustelut ja turvallisuusriskien arviointi;

f) jäsenvaltio seuraa lupaan liittyvää toimintaa varmistaakseen hyväksyttävän turvallisuustason ja toteuttaa asianmukaisia toimia, jos se havaitsee kasvaneen riskin tai minkä tahansa turvallisuuteen liittyvän huolenaiheen;

g) jäsenvaltio suorittaa arvioinnin luvan täytäntöönpanon turvallisuusnäkökohdista ja toimittaa komissiolle kertomuksen viimeistään 8 päivänä huhtikuuta 2017.

▼M6

9. Jäsenvaltioiden on ennen 19 päivää elokuuta 2018 myönnettyjen lupakirjojen osalta noudatettava ARA.FCL.200 kohdan a alakohdan toisessa alakohdassa, sellaisena kuin se on muutettuna Komission asetuksella (EU) 2018/1065 ( 3 ), vahvistettuja vaatimuksia viimeistään 31 päivänä joulukuuta 2022.

▼M5

4 a artikla

Suorituskykyyn perustuvaa navigointia koskevat mittarilento-oikeudet

1. Lentäjä saa käyttää suorituskykyyn perustuvia navigaatiomenetelmiä, jäljempänä ’PBN’, ainoastaan sen jälkeen, kun hänelle on myönnetty mittarilentokelpuutukseen (IR), liitetyt PBN-oikeudet.

2. Lentäjälle myönnetään PBN-oikeudet, jos hän täyttää kaikki seuraavat vaatimukset:

a) hän on suorittanut hyväksytysti teoriakurssin, johon sisältyy PBN, liitteessä I (osa FCL) olevan FCL.615 kohdan mukaisesti;

b) hän on suorittanut hyväksytysti lentokoulutuksen, johon sisältyy PBN, liitteessä I (osa FCL) olevan FCL.615 kohdan mukaisesti;

c) hän on suorittanut hyväksytysti joko lentokokeen liitteen I (osa FCL) lisäyksen 7 mukaisesti tai lentokokeen tai tarkastuslennon liitteen I (osa FCL) lisäyksen 9 mukaisesti.

3. Edellä 2 kohdan a ja b alakohdassa tarkoitettujen vaatimusten katsotaan täyttyneen, jos toimivaltainen viranomainen katsoo, että koulutuksen tai PBN-toimintaan perehtymisen kautta hankittu pätevyys vastaa a ja b alakohdassa tarkoitettujen kurssien antamia tietoja ja taitoja ja lentäjä osoittaa tällaisen pätevyyden 2 kohdan c alakohdassa tarkoitetun lentokokeen tai tarkastuslennon aikana hyväksyttävästi tarkastuslentäjälle.

4. ►C7 PBN-pätevyyden hyväksyttävästä osoittamisesta on tehtävä merkintä lentäjän lentopäiväkirjaan tai vastaavaan asiakirjaan edellä c alakohdassa tarkoitetun lentokokeen tai tarkastuslennon suorittamisen jälkeen, ja lentokokeen tai tarkastuslennon vastaanottaneen tarkastuslentäjän on allekirjoitettava merkintä. ◄

5. Lentäjät, joilla on mittarilentokelpuutus ilman PBN-oikeuksia, saavat lentää ainoastaan sellaisia reittejä ja lähestymisiä, joihin ei vaadita PBN-oikeuksia, eikä heidän mittarilentokelpuutuksensa uusimiseen vaadita PBN-taitojen osoittamista 25 päivään elokuuta 2020 saakka; kyseisen päivämäärän jälkeen kaikkiin mittarilentokelpuutuksiin vaaditaan myös PBN-oikeudet.

▼M8

4 b artikla

Epätavallisten lentoasentojen välttämisen ja niistä oikaisun koulutus

1. Epätavallisten lentoasentojen välttämisen ja niistä oikaisun koulutuksen on oltava pakollinen osa usean ohjaajan miehistölupakirjaa (MPL) varten annettavaa koulutusta, yhdistettyä liikennelentäjäkurssia (ATP(A)), ansiolentäjän lupakirjaa (CPL(A)) varten annettavaa koulutusta sekä seuraavia luokkakelpuutus- tai tyyppikursseja:

a) usean ohjaajan lentotoiminnassa käytettävät yhden ohjaajan lentokoneet;

b) muut kuin suorituskykyiset vaativat yhden ohjaajan lentokoneet;

c) suorituskykyiset vaativat yhden ohjaajan lentokoneet; tai

d) usean ohjaajan lentokoneet;

liitteen I (osa FCL) mukaisesti.

2. Edellä 1 kohdassa tarkoitetuilla kursseilla, jotka alkavat hyväksytyssä koulutusorganisaatiossa (ATO) ennen 20 päivää joulukuuta 2019, epätavallisten lentoasentojen välttämisen ja niistä oikaisun koulutus ei ole pakollista edellyttäen, että

a) CPL(A)-, ATP(A)- tai MPL-kurssi on suoritettu muutoin liitteen I (osa FCL) mukaisesti ja lentokoe suoritettu liitteessä I (osa FCL) olevan FCL.320 (CPL), FCL.620 (IR) tai FCL.415.A (MPL) mukaisesti viimeistään 20 päivänä joulukuuta 2021 tai

b) lentokoneiden luokkakelpuutus- tai tyyppikurssi on suoritettu muutoin liitteen I (osa FCL) mukaisesti ja lentokoe suoritettu tämän asetuksen liitteessä I (osa FCL) olevan FCL.725 kohdan c alakohdan toisen alakohdan mukaisesti viimeistään 20 päivänä joulukuuta 2021.

Toimivaltainen viranomainen voi 1 kohdan soveltamiseksi hyväksytyn koulutusorganisaation suosituksen perusteella ja oman arvionsa mukaan hyväksyä epätavallisten lentoasentojen välttämisen ja niistä oikaisun koulutuksen, joka on suoritettu 20 päivään joulukuuta 2019 mennessä kansallisia koulutusvaatimuksia noudattaen.

▼M12

4 c artikla

Matkalento-osuuden mittarilentokelpuutuksen haltijoita koskevat siirtymätoimenpiteet

1. Liitteessä I (osa FCL) olevan FCL.825 kohdan mukaisen matkalento-osuuden mittarilentokelpuutuksen (EIR) haltija saa 8 päivään syyskuuta 2022 asti

a) edelleen käyttää EIR-kelpuutuksensa mukaisia oikeuksia;

b) EIR-kelpuutuksensa uusituksi tai sen voimassaolon jatketuksi komission delegoidun asetuksen (EU) ( 4 ) FCL.825 kohdan g alakohdan mukaisesti;

c) täysimääräisen hyvityksen liitteessä I (osa FCL) olevan FCL.835 kohdan c alakohdan 2 alakohdan i ja ii alakohdan koulutusvaatimuksista, kun hän hakee perusmittarilentokelpuutusta (BIR) liitteessä I (osa FCL) olevan FCL.835 kohdan mukaisesti; ja

d) EIR-kelpuutuksen haltijoille liitteessä I (osa FCL) vahvistetun hyvityksen täysimääräisenä.

2. Edellä 1 kohdassa tarkoitettuja EIR-kursseja, jotka ovat alkaneet ennen 8 päivää syyskuuta 2021, voidaan mainitusta päivämäärästä alkaen jatkaa niin, että niitä pidetään BIR-kursseina. BIR-kurssista vastaavan hyväksytyn koulutusorganisaation on hakijasta tekemänsä arvion perusteella määritettävä BIR-kelpuutuksen myöntämistä varten hyvitettävän EIR-koulutuksen määrä.

3. BIR-kelpuutuksen hakijalle, jolla on EIR-kelpuutus tai joka on läpäissyt EIR-kelpuutuksen teoriakokeen FCL.825 kohdan d alakohdan mukaisesti ennen 8 päivää syyskuuta 2021, hyvitetään BIR-kelpuutuksen teoriakoulutusta ja -koetta koskevat vaatimukset täysimääräisinä.

▼M11 —————

▼B

6 artikla

Koelentäjän kelpoisuuden muuntaminen

1. Koelentäjän kelpoisuuden myöntäneen jäsenvaltion on muunnettava sellaisten lentäjien, jotka suorittivat ennen tämän asetuksen soveltamisen alkamista komission asetuksen (EY) N:o 1702/2003 ( 5 ) liitteessä määriteltyjä luokan 1 ja 2 koelentoja tai jotka antoivat koulutusta koelentäjille, koelentäjän kelpoisuus asetuksen liitteen I mukaiseksi koelentokelpuutukseksi ja, soveltuvin osin, koelentokouluttajan kelpoisuustodistukseksi.

2. Tämä muuntaminen on tehtävä 4 artiklan 4 ja 5 kohdassa säädettyjä vaatimuksia noudattaen laaditussa muuntoraportissa olevien tietojen mukaisesti.

7 artikla

Voimassa olevat kansalliset lentomekaanikon lupakirjat

1. Chicagon yleissopimuksen liitteen 1 mukaisesti myönnetyn lentomekaanikon lupakirjan muuntaminen osan FCL lupakirjaksi edellyttää, että lupakirjan haltija esittää hakemuksen lupakirjan myöntäneelle jäsenvaltiolle.

2. Lentomekaanikon lupakirja on muunnettava osan FCL lupakirjaksi 4 artiklan 4 ja 5 kohdassa säädettyjä vaatimuksia noudattaen laaditun muuntoraportin mukaisesti.

3. Haettaessa liikennelentäjän lupakirjaa (ATPL) lentokoneita varten on noudatettava liitteessä I olevan FCL.510.A kohdan c kohdan 2 alakohdan hyvitystä koskevia säännöksiä.

▼M13 —————

▼B

9 artikla

Ennen tämän asetuksen soveltamisen alkamista aloitetun koulutuksen hyvitys

▼M11

1. Myönnettäessä osan FCL lupakirjoja liitteen I mukaisesti koulutus, joka on aloitettu ennen tämän asetuksen soveltamisen alkamista yhteiseurooppalaisia ilmailuvaatimuksia (JAR) ja menettelyjä noudattaen ja joka suoritetaan sellaisen jäsenvaltion viranomaisvalvonnassa, jota on Euroopan ilmailuviranomaisten yhteistyöelimen (JAA) järjestelmässä suositeltu keskinäiseen tunnustamiseen kyseisten JAR-vaatimusten osalta, on hyvitettävä täysimääräisesti, jos koulutus ja kokeet on suoritettu loppuun viimeistään 8 päivänä huhtikuuta 2016 ja osan FCL lupakirja myönnetään viimeistään 1 päivänä huhtikuuta 2020.

▼B

2. Ennen tämän asetuksen soveltamisen alkamista Chicagon yleissopimuksen liitteen 1 mukaisesti aloitettu koulutus on hyvitettävä, kun osan FCL lupakirjan myöntäminen perustuu hyvitysraporttiin, jonka jäsenvaltio on laatinut virastoa kuullen.

3. Hyvitysraportissa on kuvattava koulutuksen laajuus sekä ilmoitettava, mistä osan FCL vaatimuksista hyvitys annetaan, ja soveltuvin osin se, mitä vaatimuksia hakijoiden on täytettävä saadakseen osan FCL lupakirjan. Siihen on liitettävä jäljennökset kaikista koulutuksen laajuuden osoittamiseen tarvittavista asiakirjoista sekä kansallisista säännöksistä ja menettelyistä, joita noudattaen koulutus oli aloitettu.

▼M2

9 a artikla

Tyyppikoulutus ja käyttöönsoveltuvuustiedot

1. Kun tämän asetuksen liitteissä viitataan asetuksen (EU) N:o 748/2012 mukaisesti laadittuihin käyttöönsoveltuvuustietoihin eikä tällaisia tietoja ole saatavilla asianomaisesta ilma-alustyypistä, tyyppikurssille hakevan on noudatettava ainoastaan asetuksen (EU) N:o 1178/2011 liitteissä vahvistettuja säännöksiä.

2. Tyyppikursseihin, jotka on hyväksytty ennen lentäjien tyyppikoulutuksen vähimmäisvaatimusten hyväksymistä asianomaisen ilma-alustyypin käyttöönsoveltuvuustietoihin asetuksen (EU) N:o 748/2012 mukaisesti, on sisällyttävä pakolliset koulutuksen osa-alueet viimeistään 18 päivänä joulukuuta 2017 tai kahden vuoden kuluessa käyttöönsoveltuvuustietojen hyväksymisestä sen mukaan, kumpi ajankohta on myöhäisempi.

▼B

10 artikla

Sotilaspalveluksen aikana hankittujen lentolupakirjojen hyvitys

1. Sotilaslentäjän lupakirjan haltijoiden on osan FCL lupakirjan saadakseen esitettävä hakemus sille jäsenvaltiolle, jossa sotilaspalvelus suoritettiin.

2. Sotilaspalveluksessa hankitut tiedot, kokemukset ja taidot on hyvitettävä liitteen I asiaankuuluvista vaatimuksista niiden tietojen mukaisesti, jotka esitetään jäsenvaltion virastoa kuullen laatimassa hyvitysraportissa.

3. Hyvitysraportissa on

a) esitettävä kansalliset vaatimukset, joiden perusteella sotilasilmailun lupakirjat, kelpuutukset, todistukset, valtuutukset ja/tai kelpoisuudet on myönnetty;

b) kuvattava lentäjille myönnettyjen oikeuksien laajuus;

c) ilmoitettava, mistä liitteen I vaatimuksista hyvitys on määrä antaa;

d) ilmoitettava mahdollisista rajoituksista, jotka on sisällytettävä osan FCL lupakirjoihin, ja mahdollisista vaatimuksista, joita lentäjien on noudatettava näiden rajoitusten poistamiseksi;

e) oltava mukana jäljennökset kaikista asiakirjoista, joita tarvitaan edellä mainittujen seikkojen osoittamiseen, sekä jäljennökset asiaankuuluvista kansallisista vaatimuksista ja menettelyistä.

▼M1

10 a artikla

Lentokoulutusorganisaatiot

▼M11

1. Organisaatiolla on asetuksen (EU) 2018/1139 24 artiklan 2 kohdan mukaisesti oikeus antaa koulutusta asetuksen (EU) 2018/1139 2 artiklan 1 kohdan b alakohdan i ja ii alakohdassa tarkoitettujen ilma-alusten käyttöön osallistuville lentäjille vain, jos toimivaltainen viranomainen on myöntänyt organisaatiolle hyväksynnän, jossa vahvistetaan, että se täyttää asetuksen (EU) 2018/1139 liitteessä IV vahvistetut keskeiset vaatimukset ja tämän asetuksen liitteessä VII vahvistetut vaatimukset.

Ottaen huomioon asetuksen (EU) 2018/1139 24 artiklan 6 kohta organisaatiot, joiden päätoimipaikka on jäsenvaltiossa, voivat kuitenkin antaa tämän asetuksen liitteen VIII DTO.GEN.110 kohdassa tarkoitettua koulutusta ilman tällaista hyväksyntää sillä alueella, josta jäsenvaltiot vastaavat Chicagon yleissopimuksen mukaisesti, jos ne ovat antaneet toimivaltaiselle viranomaiselle ilmoituksen mainitun liitteen DTO.GEN.115 kohdassa vahvistettujen vaatimusten mukaisesti ja, jos sitä mainitun liitteen DTO.GEN.230 kohdan c alakohdan mukaan edellytetään, toimivaltainen viranomainen on hyväksynyt koulutusohjelman.

▼M11 —————

▼M5

5. Lentokoulutusorganisaatioiden on varmistettava, että niiden tarjoamat mittarilentokurssit sisältävät viimeistään 25 päivänä elokuuta 2020 PBN-oikeuksiin liittyvää koulutusta, joka täyttää liitteen I (osa FCL) vaatimukset.

▼M1

10 b artikla

Lentoa simuloivat koulutuslaitteet

1. Lentäjien koulutuksessa, lentokokeissa ja tarkastuslennoissa käytettävien lentoa simuloivien koulutuslaitteiden (FSTD-laitteiden), lukuun ottamatta koelentokoulutuksessa käytettäviä, kehityskäyttöön tarkoitettuja lentoa simuloivia koulutuslaitteita, on noudatettava liitteissä VI ja VII säädettyjä teknisiä vaatimuksia ja hallinnollisia menettelyjä, ja ne on hyväksyttävä.

▼M11 —————

▼M1

10 c artikla

Ilmailulääketieteen keskukset

1. Ilmailulääketieteen keskusten on noudatettava liitteissä VI ja VII säädettyjä teknisiä vaatimuksia ja hallinnollisia menettelyjä, ja ne on hyväksyttävä.

▼M11 —————

▼B

11 artikla

Matkustamomiehistön lääketieteellinen kelpoisuus

1. Asetuksen (EY) N:o 216/2008 4 artiklan 1 kohdan b ja c alakohdassa tarkoitettujen ilma-alusten käyttöön osallistuvien matkustamomiehistön jäsenten on noudatettava liitteissä I ja IV säädettyjä teknisiä vaatimuksia ja hallinnollisia menettelyjä.

▼M11 —————

▼M1

11 a artikla

Matkustamomiehistön kelpoisuusvaatimukset ja niihin liittyvät todistukset

1. Asetuksen (EY) N:o 216/2008 4 artiklan 1 kohdan b ja c kohdassa tarkoitettujen ilma-alusten kaupalliseen lentotoimintaan osallistuvalla matkustamomiehistön jäsenellä on oltava vaadittu kelpoisuus ja kelpoisuuden osoittava, liitteissä V ja VI säädettyjen teknisten vaatimusten ja hallinnollisten menettelyjen mukaisesti myönnetty todistus.

▼M11 —————

▼M1

4. Matkustamomiehistön jäsenen, joka osallistuu tämän asetuksen soveltamispäivänä kaupalliseen helikopterilentotoimintaan,

a) katsotaan täyttävän peruskoulutusta koskevat liitteen V vaatimukset, jos hän täyttää kaupallisista ilmakuljetuksista helikoptereilla annettujen JAR-vaatimusten sovellettavat koulutusta, kokeita ja viimeaikaista kokemusta koskevat määräykset; tai

b) jos hän ei täytä kaupallisista ilmakuljetuksista helikoptereilla annettujen JAR-vaatimusten sovellettavia koulutus-, koe- ja kokemusvaatimuksia, hänen on suoritettava kaikki helikoptereissa työskentelyyn vaadittavat asiaankuuluvat koulutukset ja kokeet peruskoulutusta lukuun ottamatta, ennen kuin hänen katsotaan täyttävän tämän asetuksen vaatimukset; tai

c) jos hän ei ole osallistunut kaupalliseen helikopterilentotoimintaan yli viiteen vuoteen, hänen on suoritettava peruskurssi ja läpäistävä siihen liittyvä koe liitteen V vaatimusten mukaisesti ennen kuin hänen katsotaan täyttävän tämän asetuksen vaatimukset.

5. Liitteessä VI esitetyn mallin mukaiset matkustamomiehistön kelpoisuustodistukset on myönnettävä kaikille kaupalliseen helikopterilentotoimintaan osallistuville matkustamomiehistön jäsenille viimeistään 8 päivänä huhtikuuta 2013, sanotun kuitenkaan rajoittamatta 2 artiklan soveltamista.

11 b artikla

Valvontavalmiudet

1. Jäsenvaltioiden on nimettävä yksi tai useampi taho kyseisessä jäsenvaltiossa toimivaksi toimivaltaiseksi viranomaiseksi, jolla on tarvittavat toimivaltuudet ja jolle on annettu vastuu asetuksen (EY) N:o 216/2008 ja sen täytäntöönpanosääntöjen soveltamisalaan kuuluvien henkilöiden ja organisaatioiden hyväksymisestä ja valvomisesta.

2. Jos jäsenvaltio nimeää toimivaltaiseksi viranomaiseksi useamman kuin yhden tahon,

a) kunkin toimivaltaisen viranomaisen toimivallan laajuus on määriteltävä selvästi vastuiden ja maantieteellisten rajojen osalta;

b) kyseisten tahojen on tehtävä yhteistyötä kaikkien asetuksen (EY) N:o 216/2008 ja sen täytäntöönpanosääntöjen soveltamisalaan kuuluvien organisaatioiden ja henkilöiden tehokkaan valvonnan varmistamiseksi niiden toimialoilla.

3. Jäsenvaltioiden on varmistettava, että yhdellä tai useammalla toimivaltaisella viranomaisella on tarvittavat valmiudet valvontaohjelman piiriin kuuluvien henkilöiden ja organisaatioiden valvonnan varmistamiseksi, sekä tarvittavat resurssit tämän asetuksen vaatimusten täyttämiseksi.

4. Jäsenvaltioiden on varmistettava, että toimivaltaisen viranomaisen henkilökunta ei suorita valvontaa, jos on havaittavissa merkkejä siitä, että tämä voisi johtaa suoraan tai epäsuoraan eturistiriitatilanteeseen, erityisesti jos kyseessä on perheeseen liittyvä tai taloudellinen eturistiriita.

5. Toimivaltaisen viranomaisen hyväksymis- tai valvontatehtäviin valtuuttamalla henkilöstöllä on oltava valtuudet suorittaa vähintään seuraavat tehtävät:

a) tutkia asiakirjoja, tietoja, menettelyjä tai muun hyväksymis- tai valvontatehtävän kannalta olennaista aineistoa;

b) ottaa jäljennöksiä tai otteita kyseisistä asiakirjoista, tiedoista, menettelyistä tai muusta aineistosta;

c) pyytää suullista selvitystä paikan päällä;

d) päästä asiaankuuluviin tiloihin, toimintapaikkoihin tai liikennevälineisiin;

e) suorittaa auditointeja, tutkintaa, arviointeja ja tarkastuksia, asematasotarkastukset ja ennalta ilmoittamattomat tarkastukset mukaan luettuina; ja

f) toteuttaa tai käynnsitää tarpeen mukaan toimenpiteitä täytäntöönpanon varmistamiseksi.

6. Edellä 5 kohdassa tarkoitetut tehtävät on toteutettava kyseisen jäsenvaltion lainsäädäntöä noudattaen.

▼M12

11 c artikla

Siirtymätoimenpiteet

Jäsenvaltioiden on

a) viimeistään 8 päivänä huhtikuuta 2021 siirrettävä EASAlle kaikki tiedot sellaisten organisaatioiden valvonnasta, jotka antavat koulutusta lentolupakirjoja varten asetuksen (EU) 2018/395 ja täytäntöönpanoasetuksen (EU) 2018/1976 mukaisesti ja joiden osalta EASA on toimivaltainen viranomainen Euroopan parlamentin ja neuvoston asetuksen (EU) 2018/1139 ( 6 ) 78 artiklan mukaisesti;

b) suoritettava ennen 8 päivää huhtikuuta 2020 aloitetut sertifiointiprosessit loppuun EASAn kanssa koordinoiden ja myönnettävä hyväksymistodistus, minkä jälkeen EASA ottaa hoitaakseen kaikki velvollisuutensa näiden sertifioitujen organisaatioiden toimivaltaisena viranomaisena.

▼B

12 artikla

Voimaantulo ja soveltaminen

1. Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 8 päivästä huhtikuuta 2012.

▼M11 —————

▼M12 —————

▼M11 —————

▼M8

4. Poiketen siitä, mitä 1 kohdassa säädetään, jäsenvaltiot voivat päättää olla soveltamatta tämän asetuksen säännöksiä ►M12 20 päivään kesäkuuta 2021 ◄ asti lentäjiin, joilla on kolmannen maan myöntämä lupakirja ja siihen liittyvä lääketieteellinen kelpoisuustodistus ja jotka osallistuvat asetuksen (EU) 2018/1139 2 artiklan 1 kohdan b alakohdan i tai ii alakohdassa tarkoitettujen ilma-alusten muuhun kuin kaupalliseen lentotoimintaan. Jäsenvaltioiden on asetettava kyseiset päätökset julkisesti saataville.

▼M11 —————

▼M11

7. Kun jäsenvaltio soveltaa 2 a ja 4 kohdan vaatimuksia, sen on ilmoitettava asiasta komissiolle ja virastolle. Ilmoituksessa on esitettävä syyt poikkeukselle sekä täytäntöönpano-ohjelma, joka sisältää suunnitellut toimenpiteet ja niiden määräajat.

▼M8

8. Poiketen siitä, mitä 1 kohdassa säädetään, liitteessä I (osa FCL) olevaa FCL.315.A kohtaa, FCL.410.A kohdan a alakohdan toista virkettä ja FCL.725.A kohdan c alakohtaa sovelletaan 20 päivästä joulukuuta 2019 alkaen.

▼B

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.









LIITE I

[OSA FCL]

A LUKU

YLEISET VAATIMUKSET

FCL.001 Toimivaltainen viranomainen

Tässä osassa (FCL) toimivaltaisella viranomaisella tarkoitetaan jäsenvaltion nimeämää viranomaista, jolta haetaan lentolupakirjoja tai niihin liittyviä kelpuutuksia tai valtuutuksia.

FCL.005 Soveltamisala

Tässä osassa (FCL) esitetään lentolupakirjojen sekä niihin liittyvien kelpuutusten ja valtuutusten myöntämistä koskevat vaatimukset sekä niiden voimassaolo- ja käyttöehdot.

FCL.010 Määritelmät

▼M8

Tässä liitteessä (osa FCL) tarkoitetaan:

▼M8

’saatavilla olevalla’ sitä, että laitetta voi käyttää

— hyväksytty koulutusorganisaatio (ATO), jonka hyväksynnän mukaan luokka- tai tyyppikelpuutusta koskeva koulutus toteutetaan; tai — arviointia, koetta tai tarkastusta varten pätevyyden arvioinnin tekevä taikka lentokokeen tai tarkastuslennon vastaanottava tarkastuslentäjä;

▼M8

’taitolennolla’ tarkoituksellista lentoliikettä, johon liittyy nopeita muutoksia ilma-aluksen lentoasennossa, poikkeuksellisia lentoasentoja tai poikkeuksellista kiihdytystä, joita ei tarvita normaalissa lennossa tai muihin lupakirjoihin, todistuksiin tai kelpuutuksiin kuin taitolentokelpuutukseen tähtäävässä koulutuksessa;

▼B

’lentokoneella’ moottorin voimalla kulkevaa kiinteäsiipistä ilmaa raskaampaa ilma-alusta, joka saa nostovoimansa lennon aikana siipiinsä vaikuttavista aerodynaamisista reaktioista;

’lentokoneella, johon vaaditaan perämies’ lentokonetyyppiä, jonka lentämiseen lentokäsikirjan tai lentotoimintaluvan mukaan vaaditaan perämies;

▼M8

’lentokoneen epätavallisten lentoasentojen välttämisen ja niistä oikaisun koulutuksella (UPRT)’ koulutusta, joka koostuu seuraavista:

— lentokoneen epätavallisten lentoasentojen välttämisen koulutus: teoreettisen tiedon ja lentokoulutuksen yhdistelmä, jonka tarkoituksena on antaa ohjaamomiehistölle vaadittu pätevyys lentokoneen epätavallisten lentoasentojen välttämiseksi; ja — lentokoneen epätavallisista lentoasennoista oikaisun koulutus: teoreettisen tiedon ja lentokoulutuksen yhdistelmä, jonka tarkoituksena on antaa ohjaamomiehistölle vaadittu pätevyys lentokoneen epätavallisista lentoasennoista oikaisemiseksi;

▼B

’ilma-aluksella’ mitä tahansa laitetta, joka saa nostovoimansa muista ilman reaktioista kuin ilman reaktioista maan tai veden pintaa vastaan;

’hyvällä ilmailutavalla’ harkintakyvyn ja pitkälle kehitetyn tiedon, taidon ja asenteiden johdonmukaista käyttöä lennon tavoitteiden saavuttamiseksi;

▼M12

’ilmalaivalla’ moottorikäyttöistä ilmaa kevyempää ilma-alusta, lukuun ottamatta kuumailmalaivoja, joiden katsotaan olevan komission asetuksen (EU) 2018/395 2 artiklan 7 kohdan mukaisia ilmapalloja;

▼M8

’käytettävissä olevalla FSTD-laitteella’ simulaatiokoulutuslaitetta (FSTD), joka on vapaana FSTD-laitteen käyttäjän tai asiakkaan käyttöön ottamatta huomioon käytön mahdollisia aikarajoitteita;

▼M5

’astepoikkeamaan perustuvalla toiminnalla’ mittarilähestymistä, jossa suurin sallittu virhe/poikkeama suunnitellulta lähestymislinjalta ilmaistaan poikkeamanäytön (CDI) tai vastaavan ohjaamon näyttölaitteen neulojen poikkeamana;

▼M11

’pätevyyden arvioinnilla’ taitojen, tietojen ja asenteen osoittamista opettajakelpuutuksen tai tarkastuslentäjän valtuutuksen myöntämistä, voimassaolon jatkamista tai uusimista varten;

▼C1

’ilmapallolla’ ilmaa kevyempää ilma-alusta, joka ei ole moottorikäyttöinen ja joka lentää kaasun tai ilma-aluksessa olevan polttimen avulla; tässä osassa (FCL) myös kuumailmalaiva katsotaan ilmapalloksi, vaikka se on moottorikäyttöinen;

▼M7 —————

▼B

’ilma-alusryhmällä’ ilma-alusten ryhmittelyä niiden perusominaisuuksien mukaan, esimerkiksi lentokone, pystysuoraan nouseva lentokone, helikopteri, ilmalaiva, purjelentokone ja vapaa ilmapallo;

’lentokoneluokalla’ sellaisten yhden ohjaajan lentokoneiden ryhmittelyä, joihin ei vaadita tyyppikelpuutusta;

▼M12 —————

▼B

’kaupallisella ilmakuljetuksella’ matkustajien, rahdin tai postin kuljettamista korvausta tai vuokraa vastaan;

’pätevyydellä’ tiedon, taidon ja asenteiden yhdistelmää, jota tarvitaan tehtävän suorittamiseen vaaditun tason mukaan;

’pätevyystekijällä’ tehtävän muodostavaa toimintaa, johon kuuluu tehtävän rajat selvästi määrittävä käynnistävä tapahtuma ja päättävä tapahtuma ja jolla on havaittava lopputulos;

’pätevyysyksiköllä’ erillistä toimintoa, joka koostuu useista pätevyystekijöistä;

’perämiehellä’ ohjaajaa, joka toimii muuna kuin ilma-aluksen päällikkönä sellaisessa ilma-aluksessa, johon vaaditaan useampi kuin yksi ohjaaja, mutta ei sellaista ohjaajaa, joka on ilma-aluksessa yksinomaan saadakseen lentokoulutusta lupakirjaa tai kelpuutusta varten;

’matkalennolla’ lähtöpaikan ja saapumispaikan välistä lentoa, joka suoritetaan ennalta suunniteltua reittiä pitkin käyttäen normaaleja suunnistusmenetelmiä;

’perämiehen matkalentosijaisella’ ohjaajaa, joka vapauttaa perämiehen tehtävistään ohjaimissa lennon matkalentovaiheessa usean ohjaajan lentotoiminnassa lentopinnan 200 yläpuolella;

’koululentoajalla’ lentoaikaa tai mittariaikaa maassa, jonka aikana henkilö saa lentokoulutusta asianmukaisesti hyväksytyltä kouluttajalta;

’virheellä’ sellaista ohjaamomiehistön toimintaa tai tehtävän suorittamatta jättämistä, joka johtaa poikkeamiin organisaation tai lennon aikomuksista tai odotuksista;

’virheiden hallinnalla’ menetelmää, jolla virheet havaitaan ja niihin reagoidaan vastatoimenpitein, jotka lieventävät virheen seurauksia tai poistavat ne sekä vähentävät virheiden ja ei-toivottuihin lentotilanteisiin joutumisen todennäköisyyttä;

’lentosimulaattorilla’ (FFS) laitetta, johon kuuluu täysikokoinen jäljitelmä tietyn ilma-alustyypin tai -sarjan ohjaamosta, kaikki laitteet ja tietokoneohjelmat, jotka tarvitaan ilma-aluksen toiminnan jäljittelyyn maassa ja lennon aikana, näyttöjärjestelmä, joka antaa näkymän ulos ohjaamosta, sekä ohjaajan tuntemia voimia jäljittelevä liikejärjestelmä;

▼M12

’lentoajalla’

lentokoneiden, TMG-moottoripurjelentokoneiden ja pystysuoraan nousevien lentokoneiden osalta kokonaisaikaa, joka alkaa siitä hetkestä, kun lentokone ensimmäisen kerran lähtee lentoonlähtöä varten liikkeelle, ja päättyy, kun se lennon päätyttyä lopullisesti pysähtyy; helikopterien osalta kokonaisaikaa, joka alkaa siitä hetkestä, kun helikopterin roottorin lavat alkavat pyöriä, ja päättyy, kun se lennon päätyttyä lopullisesti pysähtyy ja sen roottorin lavat pysähtyvät; ilmalaivojen osalta kokonaisaikaa, joka alkaa siitä hetkestä, kun ilmalaiva irrotetaan mastosta lentoonlähtöä varten, ja päättyy, kun se lennon päätyttyä lopullisesti pysähtyy ja kiinnitetään mastoon;

▼B

’mittarilentosääntöjen mukaisella lentoajalla’ (IFR) koko sitä lentoaikaa, jona ilma-alusta käytetään mittarilentosääntöjen mukaan;

’lentokoulutuslaitteella’ (FTD) laitetta, johon kuuluu täysikokoinen jäljitelmä tietyn ilma-alustyypin ohjaamon mittareista, laitteista ja hallintalaitteista avoimella ohjaamoalueella tai suljetussa ilma-aluksen ohjaamossa, sekä laitteet ja tietokoneohjelmat, jotka tarvitaan ilma-aluksen toiminnan jäljittelyyn maassa ja lennon aikana laitteeseen asennettujen järjestelmien sallimissa rajoissa; ohjaajan tuntemia voimia jäljittelevää liikejärjestelmää tai näyttöjärjestelmää ei vaadita, lukuun ottamatta helikopterien tason 2 ja 3 lentokoulutuslaitteita, joissa vaaditaan näyttöjärjestelmät;

’lento- ja suunnistusmenetelmien koulutuslaitteella’ (FNPT) koulutuslaitetta, joka vastaa ohjaamoympäristöä sekä sen laitteita ja tietokoneohjelmia siinä määrin, että järjestelmät näyttävät toimivan kuten ilma-alustyypin tai -luokan järjestelmät lennon aikana;

▼M11

’lennettynä pelkästään mittareiden avulla’ tarkoittaa, että lentäjä ohjaa ilma-alusta ilman ulkoisia näköhavaintoja simuloiduissa tai todellisissa mittarisääolosuhteissa (IMC);

▼M12 —————

▼B

’helikopterilla’ ilmaa raskaampaa ilma-alusta, joka saa pääasiallisen nostovoimansa lennon aikana yhteen tai useampaan pystysuoralla tai lähes pystysuoralla akselilla olevaan moottorikäyttöiseen roottoriin vaikuttavista ilman reaktioista;

’mittarilentoajalla’ aikaa, jona ohjaaja ohjaa ilma-alusta pelkästään mittarien avulla;

’mittariajalla maassa’ aikaa, jona ohjaaja saa mittarilentokoulutusta simulaatiokoulutuslaitteella (FSTD);

’mittariajalla’ mittarilentoaikaa tai mittariaikaa maassa;

▼M5

’lineaaritoiminnalla’ mittarilähestymistä, jossa suurin sallittu sivusuuntainen virhe/poikkeama suunnitellulta lähestymislinjalta ilmaistaan pituusyksikköinä, esimerkiksi meripeninkulmina;

▼M11

”reittilentämisellä valvonnan alaisena” (LIFUS) reittilentoa, joka lennetään hyväksytyn kokonaan lentosimulaattorilla suoritetun tyyppikurssin jälkeen, tai käyttöönsoveltuvuustietoja (OSD) koskevassa raportissa vaadittavaa reittilentoa;

▼M5

’LNAV:llä’ sivusuuntaista navigointia;

’LPV:llä’ suuntasäteen suorituskykyä pystysuuntaisella opastuksella;

▼B

’usean ohjaajan lentotoiminnalla’

lentokoneiden osalta toimintaa, johon vaaditaan vähintään kaksi ohjaajaa, jotka soveltavat miehistöyhteistyön menetelmiä usean ohjaajan tai yhden ohjaajan lentokoneissa; helikopterien osalta toimintaa, johon vaaditaan vähintään kaksi ohjaajaa, jotka soveltavat miehistöyhteistyön menetelmiä usean ohjaajan helikoptereissa;

’miehistöyhteistyöllä’ (MCC) ohjaamomiehistön toimintaa ilma-aluksen päällikön johtamana yhteistyötä tekevien miehistön jäsenten ryhmänä;

’usean ohjaajan ilma-aluksella’

lentokoneiden osalta sellaisia lentokoneita, joiden käyttöön hyväksyntä edellyttää vähimmäismiehistöön kuuluvan vähintään kaksi ohjaajaa; helikopterien, ilmalaivojen ja pystysuoraan nousevien lentokoneiden osalta ilma-alustyyppiä, jonka lentämiseen lentokäsikirjan tai lentotoimintaluvan tai vastaavan asiakirjan mukaan vaaditaan perämies;

▼M11

’yöllä’ aikaa iltahämärän päättymisestä aamuhämärän alkamiseen, tai muuta asianomaisen viranomaisen määräämää auringonlaskun ja auringonnousun välistä aikaa;

▼M11

’käyttöönsoveltuvuustiedoilla’ (OSD) asetuksen (EU) N:o 748/2012 liitteen I (21 osa) mukaisesti laadittuja käyttöönsoveltuvuustietoja;

▼M11

’muilla koulutuslaitteilla’ (OTD) muita koulutusapulaitteita kuin simulaatiokoulutuslaitteita (FSTD), jotka soveltuvat koulutukseen, jossa täydellinen ohjaamoympäristö ei ole välttämätön;

▼M5

’suorituskykyyn perustuvalla navigoinnilla (PBN)’ aluesuunnistusta, joka perustuu ATS-reitillä, mittarilähestymismenetelmän mukaisesti tai tarkoitukseen varatussa ilmatilassa lentäville ilma-aluksille asetettuihin suorituskykyvaatimuksiin;

▼B

’suorituskriteerillä’ yksinkertaista arviointiväittämää pätevyystekijän vaaditusta lopputuloksesta ja niiden kriteerien kuvausta, joiden perusteella arvioidaan, onko vaadittu suoritustaso saavutettu;

’ilma-aluksen päälliköllä’ (PIC) ohjaajaa, jolla on ylin käskyvalta ja vastuu lennon turvallisuudesta;

’valvonnan alaisena toimivalla ilma-aluksen päälliköllä’ (PICUS) perämiestä, joka hoitaa ilma-aluksen päällikön tehtäviä päällikön valvonnassa;

’pystysuoraan nousevalla lentokoneella’ ilma-alusta, joka saa pystysuuntaisen nostovoiman sekä lennon aikana tarvittavan työntö- ja nostovoiman muodoltaan tai asennoltaan muunneltavista roottoreista tai moottoreista/työntövoimalaitteista, jotka on asennettu tai jotka sisältyvät kiinteästi runkoon tai siipiin;

▼M12

’moottoripurjelentokoneella’ purjelentokonetta, jossa on yksi tai useampi moottori ja jolla on purjelentokoneen ominaisuudet silloin, kun moottorit eivät ole käytössä;

▼B

’yksityislentäjällä’ ohjaajaa, jonka lupakirja ei oikeuta toimimaan ilma-aluksen ohjaajana korvausta vastaan, lukuun ottamatta tässä osassa (FCL) määriteltyä koulutus- tai tarkastuslentotoimintaa;

▼M11

’tarkastuslennolla’ taidonnäytettä, joka annetaan kelpuutuksen tai oikeuden voimassaolon jatkamista tai uusimista varten, sekä mahdollisesti vaadittavaa suullista kuulustelua;

▼B

’uusimisella’ (esimerkiksi kelpuutuksen tai valtuutuksen uusimisella) kelpuutuksen tai valtuutuksen voimassaolon päätyttyä tehtävää hallinnollista toimenpidettä, jolla tiettyjen vaatimusten täyttämisen jälkeen uusitaan kelpuutuksen tai valtuutuksen oikeudet määrätyksi ajaksi;

’voimassaolon jatkamisella’ (esimerkiksi kelpuutuksen tai valtuutuksen voimassaolon jatkamisella) kelpuutuksen tai valtuutuksen voimassa ollessa tehtävää hallinnollista toimenpidettä, jonka perusteella haltija voi tiettyjen vaatimusten täyttämisen jälkeen jatkaa kelpuutuksen tai valtuutuksen mukaisten oikeuksien käyttämistä määrätyn ajan;

▼M5

’RNP APCH:lla’ mittarilähestymisessä sovellettavia PBN-vaatimuksia;

’RNP APCH-toiminnalla LNAV-minimiin’ 2D-mittarilähestymistä, jossa sivuttaisopastus perustuu GNSS-paikannukseen;

’RNP APCH-toiminnalla LNAV/VNAV-minimiin’ 3D-mittarilähestymistä, jossa sivuttaisopastus perustuu GNSS-paikannukseen ja pystysuuntaopastus joko Baro VNAV -toimintoon tai SBAS-lisäjärjestelmällä tarkennettuun GNSS-paikannukseen;

’RNP APCH-toiminnalla LPV-minimiin’ 3D-mittarilähestymistä, jossa sekä sivuttaisopastus että pystysuuntaopastus perustuvat SBAS-lisäjärjestelmällä tarkennettuun GNSS-paikannukseen;

’RNP AR APCH:lla’ mittarilähestymiseen sovellettavia suunnistustarkkuusvaatimuksia, jotka edellyttävät erityishyväksyntää;

▼C2

’yksittäisellä lennolla’ lentoa, johon kuuluvat seuraavat vaiheet: lentoonlähtö, lähtömenetelmän noudattaminen, vähintään 15 minuutin matkalento-osuus, saapumismenetelmän noudattaminen, lähestyminen ja lasku;

▼B

’purjelentokoneella’ ilmaa raskaampaa ilma-alusta, joka saa nostovoimansa lennon aikana kiinteinä pysyviin ilma-aluksen pintoihin vaikuttavista aerodynaamisista reaktioista ja joka pystyy lentämään vapaasti ilman moottoria;

’yhden ohjaajan ilma-aluksella’ ilma-alusta, joka on hyväksytty lennettäväksi yhden ohjaajan miehistöllä;

’lentokokeella’ taidonnäytettä, joka annetaan lupakirjan tai kelpuutuksen myöntämistä varten, sekä tarkastuslentäjän mahdollisesti vaatimaa suullista kuulustelua;

’yksinlentoajalla’ lentoaikaa, jona lento-oppilas on yksin ilma-aluksessa;

’päällikköoppilaalla’ (SPIC) lento-oppilasta, joka toimii koululennolla ilma-aluksen päällikön tehtävissä siten, että lennonopettaja ei vaikuta lennon suoritukseen tai ohjaa ilma-alusta, vaan ainoastaan tarkkailee oppilasta;

’uhkatekijällä’ tapahtumaa tai virhettä, johon ohjaamomiehistö ei voi vaikuttaa, joka vaikeuttaa toimintaa ja joka on turvallisuusmarginaalin säilyttämiseksi saatava hallintaan;

’uhkatekijöiden hallinnalla’ menetelmää, jolla uhkatekijät havaitaan ja niihin reagoidaan vastatoimenpitein, jotka lieventävät uhkatekijöiden seurauksia tai poistavat ne sekä vähentävät virheiden ja ei-toivottuihin lentotilanteisiin joutumisen todennäköisyyttä;

▼M5

’kolmiulotteisella (3D) mittarilähestymisellä’ mittarilähestymistä, jossa käytetään sekä sivuttais- että pystysuuntaopastusta;

▼M12

’TMG-moottoripurjelentokoneella’ erityistä moottoripurjelentokoneiden luokkaa, jossa on kiinteästi asennettu moottori ja potkuri, joita ei voida vetää sisään, jollei asetuksen (EU) N:o 748/2012 liitteen I (21 osa) mukaisessa sertifiointimenettelyssä ole toisin määritetty. Sen on lentokäsikirjansa mukaan voitava lähteä lentoon ja nousta omalla moottorivoimallaan;

▼M5

’kaksiulotteisella (2D) mittarilähestymisellä’ mittarilähestymistä, jossa käytetään ainoastaan sivuttaisopastusta;

▼B

’ilma-alustyypillä’ ilma-aluksia, joita varten osan 21 mukaisesti laadituissa käyttöön soveltuvuutta koskevissa tiedoissa vaaditaan tyyppikelpuutus ja joilla on sama perusrakenne, mukaan lukien sellaiset muutokset, jotka eivät vaikuta ilma-aluksen käsittely- tai lento-ominaisuuksiin;

▼M11

’tyyppikelpuutus- ja lupakirjamerkintäluettelolla’ viraston julkaisemaa luetteloa, joka perustuu OSD-arvioinnin tuloksiin ja sisältää lentokoneluokat ja ilma-alustyypit ohjaamomiehistön lupakirjojen myöntämistä varten;

▼M5

’VNAV:llä’ pystysuuntaista navigointia.

▼M3

FCL.015 Lupakirjojen, kelpuutusten ja valtuutusten hakeminen, myöntäminen, voimassaolon jatkaminen ja uusiminen

▼M12

a) Lentolupakirjan ja siihen liittyvien kelpuutusten ja valtuutusten myöntämistä, voimassaolon jatkamista tai uusimista sekä niihin mahdollisesti tehtäviä muutoksia koskeva hakemus on jätettävä toimivaltaiselle viranomaiselle kyseisen viranomaisen määräämässä muodossa ja sen määräämällä tavalla. Hakemukseen on liitettävä todisteet siitä, että hakija täyttää lupakirjan tai valtuutuksen sekä siihen liittyvien kelpuutusten tai merkintöjen myöntämistä, voimassaolon jatkamista tai uusimista koskevat vaatimukset, jotka vahvistetaan tässä liitteessä (osa FCL) ja liitteessä IV (osa MED).

b) Toimivaltaisen viranomaisen on merkittävä lupakirjaan tai valtuutukseen kaikki lupakirjan, kelpuutuksen tai valtuutuksen mukaisten oikeuksien rajoitukset tai laajennukset, ellei tässä liitteessä toisin määrätä.

▼B

c) Yhdellä henkilöllä ei saa koskaan olla enempää kuin yksi tämän osan (FCL) mukaisesti myönnetty lupakirja yhtä ilma-alusryhmää kohden.

▼M12

d) Lupakirjan haltijan on toimitettava a alakohdan mukaiset hakemukset sen jäsenvaltion nimeämälle toimivaltaiselle viranomaiselle, jossa hänen lupakirjansa on tapauksen mukaan tämän liitteen (osa FCL), komission asetuksen (EU) 2018/395 liitteen III (osa BFCL) tai komission täytäntöönpanoasetuksen (EU) 2018/1976 liitteen III (osa SFCL) mukaisesti myönnetty.

▼M12

e) Tämän liitteen (osa FCL) mukaisesti myönnetyn lupakirjan haltija voi esittää toisen jäsenvaltion nimeämälle toimivaltaiselle viranomaiselle hakemuksen toimivaltaisen viranomaisen vaihtamiseksi kaikkien d alakohdassa tarkoitettujen lupakirjojen osalta.

f) Hakijan on tehtävä hakemus lupakirjan, kelpuutuksen tai valtuutuksen myöntämistä varten viimeistään kuuden kuukauden kuluttua siitä, kun hän on läpäissyt lentokokeen tai pätevyyden arvioinnin.

▼M3

FCL.020 Lento-oppilas

a) Lento-oppilas ei saa lentää yksin, ellei lennonopettaja anna siihen lupaa ja valvo lentoa.

▼M12

b) Ennen ensimmäistä yksinlentoaan lento-oppilaan on oltava vähintään 16-vuotias.

▼M3

FCL.025 Lupakirjojen ja kelpuutusten myöntämiseen tähtäävät teoriakokeet

▼B

a) Hakijan velvollisuudet

▼M11

1) Hakijan on suoritettava kaikki tiettyä lupakirjaa tai kelpuutusta koskevat teoriakokeet saman jäsenvaltion toimivaltaisen viranomaisen vastuun alaisena.

▼M7

2) Hakija saa osallistua teoriakokeeseen vasta sen jälkeen, kun hän on suorittanut teoriakurssin asiaankuuluvat osat hyväksyttävästi ja kun koulutuksesta vastaava ilmoituksenvarainen (DTO) tai hyväksytty koulutusorganisaatio (ATO) suosittelee sitä.

3) Ilmoituksenvaraisen koulutusorganisaation tai hyväksytyn koulutusorganisaation suositus on voimassa 12 kuukautta. Jos hakija ei ole suosituksen voimassaoloaikana osallistunut vähintään yhteen teoriakokeen osakokeeseen, ilmoituksenvarainen koulutusorganisaatio tai hyväksytty koulutusorganisaatio päättää lisäkoulutuksen tarpeesta hakijan tarpeiden perusteella.

▼M11

b) Hyväksymisrajat

1) Teoriakokeen osakoe on hyväksytty, jos hakija on saanut vähintään 75 prosenttia osakokeen enimmäispistemäärästä. Virhepisteitä ei anneta.

2) Jos tässä osassa ei muuta määrätä, hakija on suorittanut hyväksytysti lentolupakirjaan tai kelpuutukseen vaaditun teoriakokeen, kun hän on läpäissyt vaaditut teoriakokeen osakokeet 18 kuukauden kuluessa sen kalenterikuukauden päättymisestä, jolloin hän on osallistunut kokeeseen ensimmäisen kerran.

3) Jos ATPL-teoriakokeen kokelas tai ansiolentäjän lupakirjan (CPL), mittarilentokelpuutuksen (IR) tai matkalento-osuuden mittarilentokelpuutuksen (EIR) hakija ei läpäise yhtä teoriakokeen osakoetta neljällä yrityskerralla tai ei läpäise kaikkia osakokeita joko kuudella yrityskerralla tai b alakohdan 2 alakohdassa mainitussa ajassa, hänen on suoritettava kaikki teoriakokeen osakokeet uudelleen.

4) Jos kevyiden ilma-alusten lupakirjan (LAPL), yksityislentäjän lupakirjan (PPL), purjelentäjän lupakirjan (SPL) tai ilmapallolentäjän lupakirjan (BPL) hakija ei läpäise yhtä teoriakokeen osakoetta neljällä yrityskerralla tai ei läpäise kaikkia osakokeita b alakohdan 2 alakohdassa mainitussa ajassa, hänen on suoritettava kaikki teoriakokeen osakokeet uudelleen.

5) Ennen kuin hakija suorittaa teoriakokeet uudelleen, hänen on saatava lisäkoulutusta ilmoituksenvaraiselta koulutusorganisaatiolta tai hyväksytyltä koulutusorganisaatiolta. Ilmoituksenvarainen koulutusorganisaatio tai hyväksytty koulutusorganisaatio päättää tarvittavan koulutuksen alasta ja laajuudesta hakijan tarpeiden perusteella.

▼B

c) Voimassaoloaika

1) Teoriakokeen hyväksytty suoritus on voimassa seuraavasti:

▼M12

i) kevyiden ilma-alusten lupakirjan tai yksityislentäjän lupakirjan myöntämistä varten 24 kuukautta;

▼M3

ii) ansiolentäjän lupakirjan, mittarilentokelpuutuksen (IR) tai matkalento-osuuden mittarilentokelpuutuksen (EIR) myöntämistä varten 36 kuukautta;

▼B

iii) i ja ii alakohdan ajat lasketaan siitä päivästä, jolloin lentäjä on läpäissyt teoriakokeen b kohdan 2 alakohdan mukaisesti.

2) Liikennelentäjän lupakirjaa (ATPL) koskevan teoriakokeen hyväksytty suoritus on voimassa ATPL-lupakirjan myöntämistä varten seitsemän vuotta seuraavien kelpuutusten viimeisestä voimassaolopäivästä:

i) lupakirjassa oleva mittarilentokelpuutus; tai

ii) helikopterien osalta lupakirjassa oleva helikopterin tyyppikelpuutus.

FCL.030 Lentokoe

a) Ennen kuin hakija voi suorittaa lupakirjan, kelpuutuksen tai valtuutuksen myöntämiseksi vaadittavan lentokokeen, hänen on läpäistävä vaadittu teoriakoe, lukuun ottamatta hakijoita, jotka suorittavat yhdistetyn lentokoulutuksen. Joka tapauksessa teoriakoulutus on oltava suoritettu loppuun ennen lentokoetta.

b) Liikennelentäjän lupakirjaa lukuun ottamatta koulutuksesta vastaavan organisaation/henkilön on annettava suositus hakijan osallistumisesta lentokokeeseen koulutuksen päätyttyä. Koulutustiedot on annettava tarkastuslentäjän käyttöön.

FCL.035 Lentoajan ja teoriatietojen hyväksi laskeminen

a) Lentoajan hyväksi laskeminen

▼M3

1) Ellei tässä osassa (FCL) toisin määrätä, lupakirjan, kelpuutuksen tai valtuutuksen myöntämiseen vaadittava lentoaika on oltava lennetty samaan ryhmään kuuluvalla ilma-aluksella kuin se, jota varten lupakirjaa, kelpuutusta tai valtuutusta haetaan.

2) Ilma-aluksen päällikkö (PIC) tai päällikköoppilas.

▼B

i) Lupakirjan, kelpuutuksen tai valtuutuksen hakija saa laskea yksin, koululennoilla ja ilma-aluksen päällikkönä lentämänsä lentoajan hyväkseen täysimääräisenä lupakirjan, kelpuutuksen tai valtuutuksen myöntämiseen vaadittavaksi kokonaislentoajaksi.

ii) Yhdistetyn ATP-kurssin suorittanut saa laskea hyväkseen enintään 50 tuntia päällikköoppilaana hankitusta mittariajasta liikennelentäjän lupakirjan, ansiolentäjän lupakirjan ja monimoottorisen ilma-aluksen tyyppi- tai luokkakelpuutuksen myöntämiseen vaadittavaksi ilma-aluksen päällikkönä lennetyksi ajaksi.

iii) Yhdistetyn CPL/IR-kurssin suorittanut saa laskea hyväkseen enintään 50 tuntia päällikköoppilaana hankitusta mittariajasta ansiolentäjän lupakirjan ja monimoottorisen ilma-aluksen tyyppi- tai luokkakelpuutuksen myöntämiseen vaadittavaksi ilma-aluksen päällikkönä lennetyksi ajaksi.

▼M3

3) Lentoaika perämiehenä tai valvonnan alaisena toimivana ilma-aluksen päällikkönä (PICUS). Ellei tässä osassa (FCL) toisin määrätä, lentolupakirjan haltija, joka toimii perämiehenä tai valvonnan alaisena toimivana ilma-aluksen päällikkönä, saa laskea hyväkseen perämiehenä suorittamiensa lentojen lentoajan täysimääräisenä osaksi korkeamman luokan lupakirjan myöntämiseen vaadittavaa kokonaislentoaikaa.

▼B

b) Teoriatiedon hyvittäminen

▼M3

1) Liikennelentäjän lupakirjaan vaaditun teoriakokeen läpäissyt hakija täyttää kevyiden ilma-alusten lupakirjan, yksityislentäjän lupakirjan ja ansiolentäjän lupakirjan teoriatietovaatimukset ja, helikoptereita lukuun ottamatta, saman ilma-alusryhmän mittarilentokelpuutuksen ja matkalento-osuuden mittarilentokelpuutuksen teoriatietovaatimukset.

▼B

2) Ansiolentäjän lupakirjaan vaaditun teoriakokeen läpäissyt hakija täyttää kevyiden ilma-alusten lupakirjan tai yksityislentäjän lupakirjan teoriatietovaatimukset samassa ilma-alusryhmässä.

3) Jonkin ilma-alusryhmän mittarilentokelpuutuksen haltija tai mittarilennon teoriakokeen läpäissyt hakija täyttää täysimääräisesti toisen ilma-alusryhmän mittarilentokelpuutuksen teoriakoulutusta ja -koetta koskevat vaatimukset.

4) Lentolupakirjan haltijalle hyvitetään toisen ilma-alusryhmän lupakirjan teoriakoulutusta ja -koetta koskevat vaatimukset tämän osan (FCL) lisäyksen 1 mukaisesti.

▼M3

5) Sen rajoittamatta, mitä edellä b kohdan 3 alakohdassa säädetään, IR(A)-kelpuutuksen haltija, joka on suorittanut pätevyysperusteisen osista koostuvan IR(A)-kurssin, tai EIR-kelpuutuksen haltija täyttää täysimääräisesti toisen ilma-alusryhmän mittarilentokelpuutuksen teoriakoulutusta ja -koetta koskevat vaatimukset vasta, kun hän on läpäissyt myös FCL.720.A kohdan b kohdan 2 alakohdan i alakohdassa vaaditun kurssin IFR-osuuteen liittyvän teoriakoulutuksen ja -kokeen.

▼B

Kyseistä hyvitystä sovelletaan myös niihin lentolupakirjan hakijoihin, jotka ovat jo läpäisseet teoriakokeet lupakirjan myöntämiseksi toisessa ilma-alusryhmässä, edellyttäen, että kohdassa FCL.025.c) määrätty voimassaoloaika ei ylity.

▼M11

FCL.040 Lupakirjan mukaisten oikeuksien käyttäminen

Lupakirjassa myönnettyjen oikeuksien käytettävyys riippuu sen mahdollisesti sisältämien kelpuutusten sekä käytettäviä oikeuksia vastaavan lääketieteellisen kelpoisuustodistuksen voimassaolosta.

▼B

FCL.045 Asiakirjojen mukana pitämistä ja esittämistä koskeva velvollisuus

a) Lentäjän on aina pidettävä mukanaan voimassa oleva lupakirja ja lääketieteellinen kelpoisuustodistus, kun hän käyttää lupakirjansa mukaisia oikeuksia.

b) Lentäjän on pidettävä mukanaan myös kuvallinen henkilötodistus.

c) Lentäjän tai lento-oppilaan on viipymättä esitettävä lentopäiväkirjansa tarkastusta varten, kun toimivaltaisen viranomaisen valtuuttama edustaja sitä pyytää.

d) Lento-oppilaan on pidettävä yksin suoritettavilla matkalennoilla mukanaan todistetta FCL.020 kohdan a kohdassa vaaditusta luvasta.

▼M6

e) Lentäjän, joka aikoo lentää unionin alueen ulkopuolella ilma-aluksella, joka on rekisteröity jossakin muussa kuin hänen ohjaamomiehistön lupakirjansa myöntäneessä jäsenvaltiossa, on pidettävä mukanaan joko painettuna tai sähköisessä muodossa viimeisin laitos ICAO-lisäyksestä (attachment), johon sisältyy viittaus lupakirjojen automaattisen hyväksynnän tunnustavan sopimuksen ICAO-rekisteröintinumeroon sekä luettelo valtioista, jotka ovat tämän sopimuksen osapuolia.

▼B

FCL.050 Lentoajan kirjaaminen

Lentäjän on pidettävä luotettavasti kirjaa kaikista lennetyistä lennoista toimivaltaisen viranomaisen määräämässä muodossa ja sen määräämällä tavalla.

▼M11

FCL.055 Kielitaito

a) Yleistä. Lentokoneiden, helikoptereiden, pystysuoraan nousevien lentokoneiden ja ilmalaivojen ohjaajat, joilta edellytetään radiopuhelimen käyttöä, eivät saa käyttää lupakirjansa ja kelpuutustensa mukaisia oikeuksia, ellei heillä ole lupakirjassaan merkintää kielitaidosta englannin kielessä tai siinä kielessä, jota he käyttävät lennon aikana radiopuhelinliikenteessä. Merkinnässä on ilmoitettava kieli, taitotaso ja voimassaoloaika, ja se on hankittava toimivaltaisen viranomaisen vahvistamaa menettelyä noudattaen. Alin hyväksyttävä taitotaso on tämän liitteen lisäyksen 2 mukainen toimiva kielitaito (taso 4).

b) Kielitaitomerkinnän hakijan on tämän liitteen lisäyksen 2 mukaisesti osoitettava toimivaltaisen viranomaisen sertifioimalle arvioijalle tai toimivaltaisen viranomaisen hyväksymälle kielitaidon testauselimelle vähintään toimiva kielitaito sekä vakiosanontojen että yleiskielen käytössä. Tätä varten hakijan on osoitettava, että hän kykenee 1) viestimään tehokkaasti pelkästään ääneen perustuvissa tilanteissa ja henkilökohtaisessa vuorovaikutuksessa; 2) viestimään yleisistä ja työhön liittyvistä aiheista täsmällisesti ja selkeästi; 3) käyttämään yleisluonteisessa tai työhön liittyvässä viestinnässä asianmukaisia viestintästrategioita tiedonvaihtoon sekä väärinymmärrysten tunnistamiseen ja korjaamiseen; 4) vastaamaan onnistuneesti kielellisiin haasteisiin, joita syntyy kielenkäyttäjälle muutoin tutussa rutiininomaisessa työtilanteessa tai viestintätehtävässä ilmenevistä ongelmista tai odottamattomista tapahtumista; ja 5) käyttämään ilmailuyhteisön ymmärtämää murretta tai korostusta.

c) Lukuun ottamatta lentäjiä, jotka ovat osoittaneet kielitaitonsa olevan tämän liitteen lisäyksen 2 mukaisesti erinomaisella tasolla (taso 6), kielitaitomerkintä arvioidaan uudelleen 1) joka neljäs vuosi, jos osoitettu taso on toimiva kielitaito (taso 4); tai 2) joka kuudes vuosi, jos osoitettu taso on edistynyt kielitaito (taso 5).

d) Mittarilentokelpuutuksen (IR) tai matkalento-osuuden mittarilentokelpuutuksen (EIR) haltijaa koskevat erityisvaatimukset. Rajoittamatta edellä olevien kohtien soveltamista mittarilento- tai EIR-kelpuutuksen haltijan on osoitettava kykynsä käyttää englantia tämän liitteen lisäyksessä 2 määritellyllä asianmukaisella taitotasolla.

e) Kielitaito sekä mittarilento- tai EIR-kelpuutuksen haltijoiden osalta englannin kielen käyttötaito osoitetaan minkä tahansa toimivaltaisen viranomaisen määräämällä arviointitavalla.

▼B

FCL.060 Viimeaikainen kokemus

b) ▼M12 Lentokoneet, helikopterit, pystysuoraan nousevat lentokoneet ja ilmalaivat. Lentäjä ei saa ohjata ilma-alusta kaupallisessa ilmakuljetuksessa eikä kuljettaa matkustajia. ▼B 1) ilma-aluksen päällikkönä tai perämiehenä, ellei hän ole suorittanut edellisten 90 päivän aikana vähintään kolmea lentoonlähtöä, lähestymistä ja laskua saman tyypin tai luokan ilma-aluksella tai lentosimulaattorilla. Nämä kolme lentoonlähtöä ja laskua on oltava suoritettu lentäjän oikeuksien mukaan joko usean tai yhden ohjaajan lentotoiminnassa; ja ▼C1 2) ilma-aluksen päällikkönä yöllä, ellei ▼B i) hän ole viimeksi kuluneiden 90 vuorokauden aikana suorittanut vähintään yhtä lentoonlähtöä, lähestymistä ja laskua yöllä saman tyypin tai luokan ilma-aluksen ohjaajana tai lentosimulaattorilla, joka edustaa kyseistä tyyppiä tai luokkaa; tai ii) hänellä ole mittarilentokelpuutusta; ▼M3 3) perämiehen matkalentosijaisena, ellei hän i) täytä b kohdan 1 alakohdan vaatimuksia; tai ii) ole viimeksi kuluneiden 90 vuorokauden aikana suorittanut vähintään kolme yksittäistä lentoa perämiehen matkalentosijaisena saman tyypin tai luokan ilma-aluksella; tai iii) ole suorittanut määräaikais- ja kertauskoulutusta lentosimulaattorilla enintään 90 vuorokauden välein. Kyseinen kertauskoulutus voidaan yhdistää lentotoiminnan harjoittajan kertauskoulutukseen, josta määrätään osan ORO asiaa koskevissa vaatimuksissa. ▼B 4) Jos ohjaajalla on oikeus lentää useammalla kuin yhdellä lentokonetyypillä, jossa on samankaltaiset käsittely- ja toimintaominaisuudet, 1 kohdassa vaaditut kolme lentoonlähtöä, lähestymistä ja laskua voidaan suorittaa siten kuin osan 21 mukaisesti laadituissa käyttöön soveltuvuutta koskevissa tiedoissa määritellään. 5) Jos ohjaajalla on oikeus lentää useammalla kuin yhdellä muulla kuin vaativalla helikopterityypillä, jossa on samankaltaiset käsittely- ja toimintaominaisuudet siten kuin osan 21 mukaisesti laadituissa käyttöön soveltuvuutta koskevissa tiedoissa määritellään, 1 kohdassa vaaditut kolme lentoonlähtöä, lähestymistä ja laskua voidaan suorittaa vain yhdellä näistä tyypeistä edellyttäen, että ohjaaja on lentänyt kullakin helikopterityypillä vähintään kaksi tuntia viimeksi kuluneiden kuuden kuukauden aikana.

c) Kaupallisen ilmakuljetuksen erityisvaatimukset 1) Kaupallista ilmakuljetusta varten edellä b kohdan 1 ja 2 alakohdassa määrätty 90 vuorokauden jakso voidaan pidentää enintään 120 vuorokauteen edellyttäen, että ohjaaja suorittaa reittilentoja tyyppikouluttajan tai tarkastuslentäjän valvonnassa. ▼M11 2) Jos lentäjä ei täytä 1 alakohdan vaatimusta, hänen on suoritettava koululento sellaisen kouluttajan kanssa, jolla on J luvun mukainen kelpoisuus antaa opetusta kyseistä ilma-alustyyppiä varten. Koululento on suoritettava ilma-aluksella tai käytettävän ilma-alustyypin lentosimulaattorilla, ja sen on katettava vähintään b alakohdan 1 ja 2 alakohdassa kuvatut vaatimukset, ennen kuin lentäjä voi käyttää oikeuksiaan.

▼M4

FCL.065 Yli 60-vuotiaiden lupakirjan haltijoiden oikeuksien rajoittaminen kaupallisessa ilmakuljetuksessa

a) Ikä 60–64. Lentokoneet ja helikopterit. Lentolupakirjan haltija, joka on täyttänyt 60 vuotta, ei saa toimia kaupallisessa ilmakuljetuksessa käytettävän ilma-aluksen ohjaajana, paitsi jos hän toimii usean ohjaajan miehistön jäsenenä.

▼M12

b) Ikä 65. Lentolupakirjan haltija, joka on täyttänyt 65 vuotta, ei saa toimia kaupallisessa ilmakuljetuksessa käytettävän ilma-aluksen ohjaajana.

▼M12 —————

▼B

FCL.070 Lupakirjojen, kelpuutusten ja valtuutusten peruuttaminen pysyvästi tai määräajaksi ja rajoittaminen

a) Toimivaltainen viranomainen voi rajoittaa tai peruuttaa tämän osan mukaisesti myönnetyn lupakirjan, kelpuutuksen ja valtuutuksen pysyvästi tai määräajaksi, jos lentäjä ei noudata tämän osan tai osan MED vaatimuksia tai sovellettavia toimintaa koskevia vaatimuksia osan ARA ehtojen ja menettelyjen mukaisesti.

b) Jos lentäjän lupakirja on peruutettu pysyvästi tai määräajaksi, hänen on palautettava lupakirja tai valtuutus välittömästi toimivaltaiselle viranomaiselle.

B LUKU

KEVYIDEN ILMA-ALUSTEN LUPAKIRJA – LAPL

1 JAKSO

Yleiset vaatimukset

▼M12

FCL.100 LAPL – Vähimmäisikä

Lentokoneen tai helikopterin LAPL-lupakirjan hakijan on oltava vähintään 17-vuotias.

▼B

FCL.105 LAPL – Oikeudet ja ehdot

a) Yleistä. LAPL-lupakirjan haltijalla on oikeus toimia ilma-aluksen päällikkönä ilman korvausta muussa kuin kaupallisessa lentotoiminnassa asianomaisessa ilma-alusryhmässä.

b) Ehdot. LAPL-lupakirjan hakijoiden on täytettävä kyseistä ilma-alusryhmää koskevat vaatimukset ja tarvittaessa lentokokeessa käytetyn ilma-aluksen luokkaa tai tyyppiä koskevat vaatimukset.

FCL.110 LAPL – Hyvitys samasta ilma-alusryhmästä

a) LAPL-lupakirjan hakijat, joilla on ollut toinen lupakirja samassa ilma-alusryhmässä, saavat täyden hyvityksen LAPL-lupakirjan vaatimuksista kyseisessä ilma-alusryhmässä.

b) Sen estämättä, mitä edellisessä kohdassa määrätään, jos lupakirjan voimassaolo on päättynyt, hakijan on suoritettava kohdan FCL.125:n mukainen lentokoe LAPL-lupakirjan myöntämistä varten asianomaisessa ilma-alusryhmässä.

▼M7

FCL.115 LAPL – Koulutus

a) LAPL-lupakirjan hakijan on suoritettava kurssi ilmoituksenvaraisessa koulutusorganisaatiossa tai hyväksytyssä koulutusorganisaatiossa.

b) Kurssin on sisällettävä haettavan LAPL-lupakirjan oikeuksia vastaava teoria- ja lentokoulutus.

c) Teoria- ja lentokoulutus voidaan suorittaa muussa ilmoituksenvaraisessa koulutusorganisaatiossa tai hyväksytyssä koulutusorganisaatiossa kuin siinä, jossa hakija on aloittanut koulutuksensa.

▼M11

d) Koulutuksessa yksimoottoristen mäntämoottorikäyttöisten vesilentolentokoneiden luokkaa varten on otettava huomioon tämän liitteen lisäyksessä 9 olevan B jakson (Lentokoneita koskevat erityisvaatimukset) 7 kohta (Luokkakelpuutukset – vesi).

▼M12

FCL.120 LAPL – Teoriakoe

LAPL-lupakirjan hakijan on kokeissa osoitettava annettavia oikeuksia vastaava teoriatiedon taso seuraavissa oppiaineissa:

a) yleiset oppiaineet: — ilmailun säädökset — ihmisen suorituskyky — Sääoppi — radiopuhelinliikenne ja — lentosuunnistus.

b) ilma-alusryhmäkohtaiset oppiaineet: — lennonteoria — Lentotoimintamenetelmät — suoritusarvot ja lennonsuunnittelu sekä — ilma-aluksen yleistuntemus.

▼B

FCL.125 LAPL – Lentokoe

a) LAPL-lupakirjan hakijan on osoitettava lentokokeessa kykynsä suorittaa asianomaisen ilma-alusryhmän päällikkönä vaaditut menetelmät ja lentoliikkeet myönnettäviä oikeuksia vastaavalla pätevyydellä.

b) Hakijan on oltava saanut ennen lentokoetta lentokoulutusta saman luokan tai tyypin ilma-aluksella, jota lentokokeessa käytetään. Oikeudet rajoitetaan samaan luokkaan tai tyyppiin, jota käytetään lentokokeessa, kunnes lupakirjaan on merkitty uusia laajennuksia tämän luvun mukaisesti.

c) Hyväksyminen 1) Lentokoe on jaettava eri osiin, jotka kattavat lennettävän ilma-alusryhmän lennon kaikki vaiheet. 2) Hylkäys osan yhdessä kohdassa aiheuttaa koko osan hylkäyksen. Jos hakija hylätään vain yhdessä osassa, hän uusii vain kyseisen osan. Hylkäys useammassa kuin yhdessä osassa aiheuttaa hakijan koko kokeen hylkäyksen. 3) Jos koe on uusittava 2 kohdan mukaisesti, hylkäys missä tahansa osassa, mukaan lukien ne, jotka hakija on läpäissyt aikaisemmalla yrityskerralla, aiheuttaa hakijan koko kokeen hylkäyksen. 4) Jos hakija ei läpäise kokeen kaikkia osia kahdella yrityskerralla, hänen on saatava lisää käytännön koulutusta.

2 JAKSO

Lentokoneen LAPL-lupakirjan erityisvaatimukset – LAPL(A)

▼M11

FCL.105.A LAPL(A) – Oikeudet ja ehdot

a) Oikeudet

Lentokoneen LAPL-lupakirjan haltijalla on oikeus toimia ilma-aluksen päällikkönä yksimoottorisessa mäntämoottorikäyttöisessä maalentokoneessa (SEP(land)), yksimoottorisessa mäntämoottorikäyttöisessä vesilentokoneessa (SEP(sea)) tai TMG-moottoripurjelentokoneessa, jonka suurin sallittu lentoonlähtömassa on enintään 2000 kg ja joka voi kuljettaa enintään kolme matkustajaa siten, että ilma-aluksessa on aina enintään neljä henkilöä.

b) Ehdot

1) LAPL(A)-lupakirjan haltija saa kuljettaa matkustajia vain, jos hän on suorittanut lupakirjan myöntämisen jälkeen 10 tuntia lentoaikaa ilma-aluksen päällikkönä lentokoneilla tai TMG-moottoripurjelentokoneilla.

2) LAPL(A)-lupakirjan haltija, jolla on aiemmin ollut ATPL(A)-, MPL(A)-, CPL(A)- tai PPL(A)-lupakirja, vapautetaan b alakohdan 1 alakohdan vaatimuksista.

▼B

FCL.110.A LAPL(A) – Kokemusvaatimukset ja hyvittäminen

a) LAPL(A)-lupakirjan hakijan on oltava saanut lentokoneilla tai TMG-moottoripurjelentokoneilla vähintään 30 tuntia lentokoulutusta, johon on kuulunut vähintään 1) 15 tuntia koululentoja opettajan kanssa sen luokan lentokoneella, jolla lentokoe suoritetaan; 2) 6 tuntia valvottua yksinlentoaikaa, johon on kuulunut vähintään 3 tuntia yksinmatkalentoa siten, että ainakin yksi matkalennoista on vähintään 150 kilometrin (80 NM) pituinen ja sisältää yhden laskun pysähtymiseen asti muulle kuin lähtölentopaikalle.

▼M12

b) Erityisvaatimukset hakijoille, joilla on komission täytäntöönpanoasetuksen (EU) 2018/1976 liitteen III (osa SFCL) mukaisesti myönnetty SPL-lupakirja, johon on liitetty oikeudet lentää TMG-moottoripurjelentokoneilla. LAPL(A)-lupakirjan hakijan, jolla on SPL-lupakirja, johon on liitetty oikeudet lentää TMG-moottoripurjelentokoneilla, on oltava lentänyt TMG-moottoripurjelentokoneilla TMG-oikeuksien hyväksymisen jälkeen vähintään 21 tuntia lentoaikaa ja hänen on täytettävä FCL.135.A kohdan a alakohdan vaatimukset lentokoneilla.

▼M7

c) Hyvittäminen. Hakijat, joilla on aikaisempaa kokemusta ilma-aluksen päällikkönä toimimisesta, voivat saada hyvitystä a kohdan vaatimuksista. Hyvityksen määrästä päättää ennen koulutuksen aloittamista suoritetun arviointilennon perusteella se ilmoituksenvarainen koulutusorganisaatio tai hyväksytty koulutusorganisaatio, jossa lentäjä suorittaa kurssin, mutta hyvitys ei missään tapauksessa saa 1) ylittää ilma-aluksen päällikkönä lennettyä kokonaislentoaikaa; 2) olla yli 50 prosenttia a kohdassa vaadituista tunneista; 3) sisältää a kohdan 2 alakohdan vaatimuksia.

▼B

FCL.135.A LAPL(A) – Oikeuksien laajentaminen toiseen lentokoneluokkaan tai -versioon

a) LAPL(A)-lupakirjan oikeudet rajoittuvat siihen lentokoneen tai TMG-moottoripurjelentokoneen luokkaan tai versioon, jolla lentokoe on suoritettu. Rajoitus voidaan poistaa, kun lentäjä täyttää uudella luokalla seuraavat vaatimukset: 1) hän on saanut 3 tuntia lentokoulutusta, mukaan lukien: i) 10 lentoonlähtöä ja laskua opettajan kanssa ja ii) 10 lentoonlähtöä ja laskua yksin opettajan valvonnassa; 2) hän on suorittanut lentokokeen, jossa osoitetaan riittävä käytännön taitotaso uudella lentokoneluokalla. Lentokokeen aikana hakijan on osoitettava tarkastuslentäjälle myös riittävä teoriatiedon taso toisen luokan lentokoneesta seuraavissa oppiaineissa: i) lentotoimintamenetelmät; ii) suoritusarvot ja lennonsuunnittelu; iii) ilma-aluksen yleistuntemus.

▼M11

b) Oikeuksien laajentamiseksi toiseen versioon samassa luokassa lentäjän on saatava joko eroavuus- tai perehdyttämiskoulutus. Eroavuuskoulutus on merkittävä lentäjän lentopäiväkirjaan tai vastaavaan asiakirjaan, ja kouluttajan on allekirjoitettava merkintä.

▼M12

c) Hakijalle, joka hakee LAPL(A)-lupakirjan oikeuksien laajentamista TMG-moottoripurjelentokoneisiin ja jolla on myös komission täytäntöönpanoasetuksen (EU) 2018/1976 liitteen III (osa SFCL) mukainen SPL-lupakirja, johon on liitetty oikeudet lentää TMG-moottoripurjelentokoneilla, hyvitetään a alakohdan vaatimukset täysimääräisesti.

▼M11

FCL.140.A LAPL(A) – Viimeaikaisen kokemuksen vaatimukset

a) LAPL(A)-lupakirjan haltija saa käyttää lupakirjansa oikeuksia vain, jos hän on kahden viime vuoden aikana täyttänyt jonkin seuraavista ehdoista lentokoneiden tai TMG-moottoripurjelentokoneiden ohjaajana:

1) suorittanut vähintään 12 tuntia lentoaikaa ilma-aluksen päällikkönä taikka koululentoina tai yksinlentoina opettajan valvonnassa, mukaan lukien — 12 lentoonlähtöä ja laskua; — kokonaislentoajaltaan vähintään yhden tunnin pituinen kertauskoululento opettajan kanssa;

2) läpäissyt LAPL(A) -tarkastuslennon tarkastuslentäjän kanssa. Tarkastuslento-ohjelman on perustuttava LAPL(A)-lupakirjan lentokokeeseen;

b) Jos LAPL(A)-lupakirjan haltijalla on sekä SEP(land)- että SEP(sea)-oikeus, hän voi täyttää a alakohdan 1 alakohdan vaatimukset kummalla tahansa luokalla tai niitä yhdistäen, ja täyttää siten vaatimukset molempien oikeuksien osalta. Tätä varten kummallakin lentokoneluokalla on suoritettava vähintään yksi tunti vaadittua lentoaikaa ja kuusi vaadituista 12 lentoonlähdöstä ja laskusta.

▼B

3 JAKSO

Helikopterin LAPL-lupakirjan erityisvaatimukset – LAPL(H)

FCL.105.H LAPL(H) – Oikeudet

▼C5

Helikopterin LAPL-lupakirjan haltijalla on oikeus toimia ilma-aluksen päällikkönä yksimoottorisessa helikopterissa, jonka suurin sallittu lentoonlähtömassa on enintään 2 000 kg, kuljettaen enintään kolmea matkustajaa siten, ettei ilma-aluksessa ole koskaan enempää kuin neljä henkilöä.

▼B

FCL.110.H LAPL(H) – Kokemusvaatimukset ja hyvittäminen

a) LAPL(H)-lupakirjan hakijan on oltava saanut 40 tuntia lentokoulutusta helikoptereilla. Niistä vähintään 35 tuntia on lennettävä saman tyypin helikopterilla, jota käytetään lentokokeessa. Lentokoulutuksen on sisällettävä vähintään 1) 20 tuntia koululentoja opettajan kanssa, ja 2) 10 tuntia valvottua yksinlentoaikaa, johon kuuluu vähintään 5 tuntia yksinmatkalentoa siten, että ainakin yksi matkalennoista on vähintään 150 kilometrin (80 NM) pituinen ja sisältää yhden laskun pysähtymiseen asti muulle kuin lähtölentopaikalle.

▼M7

b) Hyvittäminen. Hakijat, joilla on aikaisempaa kokemusta ilma-aluksen päällikkönä toimimisesta, voivat saada hyvitystä a kohdan vaatimuksista. Hyvityksen määrästä päättää ennen koulutuksen aloittamista suoritetun arviointilennon perusteella se ilmoituksenvarainen koulutusorganisaatio tai hyväksytty koulutusorganisaatio, jossa lentäjä suorittaa kurssin, mutta hyvitys ei missään tapauksessa saa 1) ylittää ilma-aluksen päällikkönä lennettyä kokonaislentoaikaa; 2) olla yli 50 prosenttia a kohdassa vaadituista tunneista; 3) sisältää a kohdan 2 alakohdan vaatimuksia.

▼B

FCL.135.H LAPL(H) – Oikeuksien laajentaminen toiseen helikopterityyppiin tai -versioon

a) LAPL(H)-lupakirjan oikeudet rajoitetaan siihen helikopterityyppiin tai -versioon, jolla lentokoe on suoritettu. Rajoitukset voidaan poistaa, kun lentäjä on 1) saanut 5 tuntia lentokoulutusta, mukaan lukien: i) 15 lentoonlähtöä, lähestymistä ja laskua opettajan kanssa; ii) 15 lentoonlähtöä, lähestymistä ja laskua yksin opettajan valvonnassa; 2) lentokoe, jossa osoitetaan riittävä käytännön taitotaso uudella tyypillä. Lentokokeen aikana hakijan on osoitettava tarkastuslentäjälle myös riittävä teoriatiedon taso toisesta helikopterityypistä seuraavissa oppiaineissa: — lentotoimintamenetelmät — suoritusarvot ja lennonsuunnittelu — ilma-aluksen yleistuntemus.

b) Ennen kuin LAPL(H)-lupakirjan haltija voi käyttää lupakirjan oikeuksia muulla helikopteriversiolla kuin sillä, jota on käytetty lentokokeessa, lentäjän on suoritettava eroavuus- tai perehdyttämiskoulutus sellaisena kuin se on määritelty osan 21 mukaisesti laadituissa käyttöön soveltuvuutta koskevissa tiedoissa. Eroavuuskoulutus on merkittävä lentäjän lentopäiväkirjaan tai vastaavaan asiakirjaan, ja kouluttajan on allekirjoitettava merkintä.

▼M11

FCL.140.H LAPL(H) – Viimeaikaisen kokemuksen vaatimukset

LAPL(H)-lupakirjan haltija saa käyttää lupakirjansa oikeuksia tietyllä tyypillä vain, jos hän on viimeksi kuluneiden 12 kuukauden aikana joko

a) suorittanut vähintään kuusi tuntia lentoaikaa kyseisen tyypin helikoptereilla ilma-aluksen päällikkönä taikka koululentoina tai yksinlentoina opettajan valvonnassa, mukaan lukien kuusi lentoonlähtöä, lähestymistä ja laskua, sekä suorittanut kokonaislentoajaltaan vähintään yhden tunnin pituisen koululennon opettajan kanssa;

b) läpäissyt tarkastuslennon tarkastuslentäjän kanssa kyseisellä tyypillä, ennen kuin hän voi jatkaa lupakirjansa mukaisten oikeuksien käyttämistä. Tarkastuslento-ohjelman on perustuttava LAPL(H)-lupakirjan lentokokeeseen.

▼M12 —————

▼B

C LUKU

▼M12

YKSITYISLENTÄJÄN LUPAKIRJA (PPL)

▼B

1 JAKSO

Yleiset vaatimukset

▼M12

FCL.200 Vähimmäisikä

PPL-lupakirjan hakijan on oltava vähintään 17-vuotias.

▼B

FCL.205 Ehdot

PPL-lupakirjan hakijan on täytettävä lentokokeessa käytettävän ilma-aluksen luokka- tai tyyppikelpuutuksen vaatimukset, kuten H luvussa määrätään.

▼M7

FCL.210 Koulutus

▼M12

a) PPL-lupakirjan hakijan on suoritettava kurssi hyväksytyssä koulutusorganisaatiossa tai ilmoituksenvaraisessa koulutusorganisaatiossa.

b) Kurssin on sisällettävä haettavan PPL-lupakirjan oikeuksia vastaava teoria- ja lentokoulutus.

▼M7

c) Teoria- ja lentokoulutus voidaan suorittaa muussa ilmoituksenvaraisessa koulutusorganisaatiossa tai hyväksytyssä koulutusorganisaatiossa kuin siinä, jossa hakija on aloittanut koulutuksensa.

▼M12

FCL.215 Teoriakoe

PPL-lupakirjan hakijan on kokeissa osoitettava annettavia oikeuksia vastaava teoriatiedon taso seuraavissa oppiaineissa:

a) yleiset oppiaineet: — ilmailun säädökset — ihmisen suorituskyky — Sääoppi — radiopuhelinliikenne ja — lentosuunnistus.

b) ilma-alusryhmäkohtaiset oppiaineet: — lennonteoria — Lentotoimintamenetelmät — suoritusarvot ja lennonsuunnittelu sekä — ilma-aluksen yleistuntemus.

▼B

FCL.235 Lentokoe

▼M12

a) PPL-lupakirjan hakijan on osoitettava lentokokeessa kykynsä toimia asianomaisen ilma-alusryhmän ilma-aluksen päällikkönä sekä asiaankuuluvien menetelmien ja lentoliikkeiden tuntemuksensa annettavia oikeuksia vastaavalla pätevyydellä.

b) Hakijan on oltava saanut ennen lentokoetta lentokoulutusta lentokokeessa käytettävän luokan tai tyypin ilma-aluksella.

▼B

c) Hyväksyminen 1) Lentokoe on jaettava eri osiin, jotka kattavat lennettävän ilma-alusryhmän lennon kaikki vaiheet. ▼M3 2) Hylkäys osan yhdessä kohdassa aiheuttaa koko osan hylkäyksen. Jos hakija hylätään vain yhdessä osassa, hän uusii vain kyseisen osan. Hylkäys useammassa kuin yhdessä osassa aiheuttaa hakijan koko kokeen hylkäyksen. ▼B 3) Jos koe on uusittava 2 kohdan mukaisesti, hylkäys missä tahansa osassa, mukaan lukien ne, jotka hakija on läpäissyt aikaisemmalla yrityskerralla, aiheuttaa hakijan koko kokeen hylkäyksen. 4) Jos hakija ei läpäise kokeen kaikkia osia kahdella yrityskerralla, hänen on saatava lisää koulutusta.

2 JAKSO

Lentokoneen PPL-lupakirjaa koskevat erityisvaatimukset – PPL(A)

FCL.205.A PPL(A) – Oikeudet

▼M11

a) PPL(A)-lupakirjan haltijalla on oikeus toimia ilma-aluksen päällikkönä tai perämiehenä lentokoneissa tai TMG-moottoripurjelentokoneissa ilman korvausta muussa kuin kaupallisessa lentotoiminnassa, ja hän voi käyttää kaikkia LAPL(A)-lupakirjan haltijan oikeuksia.

▼B

b) Sen estämättä, mitä edellisessä kohdassa määrätään, PPL(A)-lupakirjan haltija, jolla on kouluttajan tai tarkastuslentäjän oikeudet, voi saada korvausta 1) lentokoulutuksen antamisesta LAPL(A)- tai PPL(A)-lupakirjaa varten; 2) lentokokeiden ja tarkastuslentojen vastaanottamisesta kyseisiä lupakirjoja varten; ▼M3 3) kyseiseen lupakirjaan liittyviä kelpuutuksia ja valtuutuksia varten suoritettavasta koulutuksesta, lentokokeista ja tarkastuslennoista. ▼B

FCL.210.A PPL(A) – Kokemusvaatimukset ja hyvittäminen

▼M4

a) PPL(A)-lupakirjan hakijan on oltava saanut lentokoulutusta lentokoneilla tai TMG-moottoripurjelentokoneilla vähintään 45 tuntia, joista 5 tuntia saa olla suoritettu simulaatiokoulutuslaitteella (FSTD), mukaan lukien vähintään 1) 25 tuntia koululentoja opettajan kanssa, ja 2) 10 tuntia valvottua yksinlentoaikaa, mukaan lukien vähintään 5 tuntia yksinmatkalentoa siten, että ainakin yksi matkalento on vähintään 270 kilometrin (150 NM) pituinen ja sisältää laskut pysähtymiseen asti kahdelle lentopaikalle, jotka eivät ole samoja kuin lähtölentopaikka.

▼M7

b) Erityisvaatimukset hakijoille, joilla on LAPL(A)-lupakirja. PPL(A)-lupakirjan hakijan, jolla on LAPL(A)-lupakirja, on oltava suorittanut lentokoneilla LAPL(A)-lupakirjan myöntämisen jälkeen vähintään 15 tuntia lentoaikaa, josta vähintään 10 tuntia on ilmoituksenvaraisen koulutusorganisaation tai hyväksytyn koulutusorganisaation kurssilla saatua lentokoulutusta. Kurssin on sisällettävä vähintään neljä tuntia valvottua yksinlentoaikaa, mukaan lukien vähintään kaksi tuntia yksinmatkalentoa siten, että ainakin yksi matkalennoista on vähintään 270 kilometrin (150 NM) pituinen ja sisältää laskut pysähtymiseen asti kahdelle lentopaikalle, jotka eivät ole samoja kuin lähtölentopaikka.

c) ▼M12 Erityisvaatimukset hakijoille, joilla on komission täytäntöönpanoasetuksen (EU) 2018/1976 liitteen III (osa SFCL) mukaisesti myönnetty SPL-lupakirja, johon on liitetty oikeudet lentää TMG-moottoripurjelentokoneilla. PPL(A)-lupakirjan hakijan, jolla on SPL-lupakirja, johon on liitetty oikeudet lentää TMG-moottoripurjelentokoneilla, on oltava. 1) suorittanut vähintään 24 tuntia lentoaikaa TMG-moottoripurjelentokoneilla TMG-oikeuksien myöntämisen jälkeen; ja ▼M7 2) saanut vähintään 15 tuntia lentokoulutusta lentokoneilla ilmoituksenvaraisen koulutusorganisaation tai hyväksytyn koulutusorganisaation kurssilla, mukaan lukien vähintään a kohdan 2 alakohdan vaatimukset.

▼B

d) Hyvittäminen. Hakijalle, jolla on muun ilma-alusryhmän lentolupakirja, ilmapalloja lukuun ottamatta, hyvitetään 10 prosenttia kokonaislentoajasta kyseisen ilma-aluksen päällikkönä korkeintaan 10 tuntiin saakka. Hyvitys ei missään tapauksessa saa sisältää a kohdan 2 alakohdan vaatimuksia.

3 JAKSO

Helikopterin PPL-lupakirjaa koskevat erityisvaatimukset – PPL(H)

FCL.205.H PPL(H) – Oikeudet

▼M11

a) PPL(H)-lupakirjan haltijalla on oikeus toimia ilma-aluksen päällikkönä tai perämiehenä helikoptereissa ilman korvausta muussa kuin kaupallisessa lentotoiminnassa, ja hän voi käyttää kaikkia LAPL(H)-lupakirjan haltijan oikeuksia.

▼B

b) Sen estämättä, mitä edellisessä kohdassa määrätään, PPL(H)-lupakirjan haltija, jolla on kouluttajan tai tarkastuslentäjän oikeudet, voi saada korvausta 1) lentokoulutuksen antamisesta LAPL(H)- tai PPL(H)-lupakirjaa varten; 2) lentokokeiden ja tarkastuslentojen vastaanottamisesta kyseisiä lupakirjoja varten; ▼M3 3) kyseiseen lupakirjaan liittyviä kelpuutuksia ja valtuutuksia varten suoritettavasta koulutuksesta, lentokokeista ja tarkastuslennoista. ▼B

FCL.210.H PPL(H) – Kokemusvaatimukset ja hyvittäminen

a) PPL(H)-lupakirjan hakijan on oltava saanut lentokoulutusta helikoptereilla vähintään 45 tuntia, joista viisi tuntia saa olla suoritettu lento- ja suunnistusmenetelmien koulutuslaitteella (FNPT) tai lentosimulaattorilla, mukaan lukien vähintään 1) 25 tuntia koululentoja opettajan kanssa, ja 2) 10 tuntia valvottua yksinlentoaikaa, mukaan lukien vähintään viisi tuntia yksinmatkalentoa siten, että ainakin yksi matkalennoista on vähintään 185 kilometrin (100 NM) pituinen ja sisältää laskut pysähtymiseen asti kahdelle lentopaikalle, jotka eivät ole samoja kuin lähtölentopaikka; 3) 35 tuntia näistä 45 lentokoulutustunnista on suoritettava samalla helikopterityypillä kuin se, jota käytetään lentokokeessa.

▼M7

b) Erityisvaatimukset hakijoille, joilla on LAPL(H)-lupakirja. PPL(H)-lupakirjan hakijan, jolla on LAPL(H)-lupakirja, on suoritettava kurssi ilmoituksenvaraisessa koulutusorganisaatiossa tai hyväksytyssä koulutusorganisaatiossa. Kurssin on sisällettävä vähintään viisi tuntia koululentoaikaa ja ainakin yksi vähintään 185 kilometrin (100 NM) pituinen valvottu yksinmatkalento, joka sisältää laskut pysähtymiseen asti kahdelle lentopaikalle, jotka eivät ole samoja kuin lähtölentopaikka.

▼B

c) Hakijalle, jolla on muun ilma-alusryhmän lentolupakirja, ilmapalloja lukuun ottamatta, hyvitetään 10 prosenttia kokonaislentoajasta kyseisen ilma-aluksen päällikkönä korkeintaan 6 tuntiin saakka. Hyvitys ei missään tapauksessa saa sisältää a kohdan 2 alakohdan vaatimuksia.

4 JAKSO

Ilmalaivan PPL-lupakirjaa koskevat erityisvaatimukset – PPL(As)

FCL.205.As PPL(As) – Oikeudet

a) PPL(As)-lupakirjan haltijalla on oikeus toimia ilma-aluksen päällikkönä tai perämiehenä ilmalaivoissa ilman korvausta muussa kuin kaupallisessa lentotoiminnassa.

b) Sen estämättä, mitä edellisessä kohdassa määrätään, PPL(As)-lupakirjan haltija, jolla on kouluttajan tai tarkastuslentäjän oikeudet, voi saada korvausta 1) lentokoulutuksen antamisesta PPL(As)-lupakirjaa varten; 2) lentokokeiden ja tarkastuslentojen vastaanottamisesta kyseisiä lupakirjoja varten; ▼M3 3) kyseiseen lupakirjaan liittyviä kelpuutuksia ja valtuutuksia varten suoritettavasta koulutuksesta, lentokokeista ja tarkastuslennoista. ▼B

FCL.210.As PPL(As) – Kokemusvaatimukset ja hyvittäminen

a) PPL(As)-lupakirjan hakijan on oltava saanut lentokoulutusta ilmalaivoilla vähintään 35 tuntia, joista viisi tuntia saa olla suoritettu simulaatiokoulutuslaitteella (FSTD), mukaan lukien vähintään 1) 25 tuntia koululentoja opettajan kanssa, mukaan lukien i) 3 tuntia koulumatkalentoa, mukaan lukien yksi vähintään 65 kilometrin (35 NM) matkalento; ii) 3 tuntia mittarilentokoulutusta; 2) 8 lentoonlähtöä lentopaikalta ja laskua lentopaikalle, mukaan lukien mastoon kiinnittymiseen ja mastosta irrotukseen käytettävät menetelmät. 3) 8 tuntia valvottua yksinlentoaikaa.

▼M12

b) Hakijalle, jolla on komission asetuksen (EU) 2018/395 (osa BFCL) mukainen BPL-lupakirja ja kelpoisuus lentää kuumailmalaivoja, hyvitetään 10 prosenttia hänen kokonaislentoajastaan ilma-aluksen päällikkönä tällaisilla ilmalaivoilla enintään viiteen tuntiin saakka.

▼M12 —————

▼B

D LUKU

ANSIOLENTÄJÄN LUPAKIRJA – CPL

1 JAKSO

Yleiset vaatimukset

FCL.300 CPL – Vähimmäisikä

Ansiolentäjän lupakirjan hakijan on oltava vähintään 18-vuotias.

FCL.305 CPL – Oikeudet ja ehdot

a) Oikeudet. CPL-lupakirjan haltijalla on asianomaisessa ilma-alusryhmässä oikeus 1) käyttää LAPL- ja PPL-lupakirjan haltijan oikeuksia; 2) toimia päällikkönä tai perämiehenä ilma-aluksessa, jota käytetään muuhun kuin kaupalliseen ilmakuljetukseen; 3) toimia ilma-aluksen päällikkönä kaupallisessa ilmakuljetuksessa kaikissa yhden ohjaajan ilma-aluksissa FCL.060 kohdassa ja tässä luvussa määrättyjen rajoitusten mukaisesti; 4) toimia perämiehenä kaupallisessa ilmakuljetuksessa FCL.060 kohdassa määrättyjen rajoitusten mukaisesti.

b) Ehdot. CPL-lupakirjan hakijan on täytettävä lentokokeessa käytettävän ilma-aluksen luokka- tai tyyppikelpuutuksen vaatimukset.

FCL.310 CPL – Teoriakokeet

CPL-lupakirjan hakijan on osoitettava myönnettäviä oikeuksia vastaava tietotaso seuraavissa oppiaineissa:

— ilmailun säädökset

— ilma-aluksen yleistuntemus – runko/järjestelmät/voimalaitteet

— ilma-aluksen yleistuntemus – mittarit

— massa ja tasapaino

— suoritusarvot

— lennon suunnittelu ja seuranta

— ihmisen suorituskyky

— sääoppi

— lentosuunnistus

— radiosuunnistus

— lentotoimintamenetelmät

— lennonteoria

— VFR-radiopuhelinliikenne.

FCL.315 CPL – Koulutus

CPL-lupakirjan hakijan on oltava suorittanut teoria- ja lentokoulutus hyväksytyssä koulutusorganisaatiossa tämän osan (FCL) lisäyksen 3 mukaisesti.

FCL.320 CPL – Lentokoe

CPL-lupakirjan hakijan on suoritettava hyväksytysti lentokoe tämän osan (FCL) lisäyksen 4 mukaisesti osoittaakseen kykynsä suorittaa ilma-aluksen päällikkönä kyseisellä ilma-alusryhmällä vaaditut menetelmät ja lentoliikkeet myönnettäviä oikeuksia vastaavalla pätevyydellä.

2 JAKSO

Lentokonelupakirjan erityisvaatimukset – CPL(A)

▼M4

FCL.315.A CPL – Koulutus

CPL(A)-lupakirjaa varten annettavaan teoria- ja lentokoulutukseen on sisällyttävä koulutusta epätavallisten lentoasentojen välttämisestä ja niistä oikaisusta.

▼B

FCL.325.A CPL(A) – MPL-lupakirjan haltijoiden erityisehdot

Ennen kuin MPL-lupakirjan haltija voi käyttää CPL(A)-lupakirjan oikeuksia, hänen on suoritettava lentokoneilla

a) 70 tuntia lentoaikaa 1) ilma-aluksen päällikkönä, tai 2) vähintään 10 tuntia ilma-aluksen päällikkönä ja loppuaika valvonnan alaisena toimivana ilma-aluksen päällikkönä (PICUS). Näistä 70 tunnista 20 tuntia on oltava VFR-matkalentoaikaa ilma-aluksen päällikkönä tai matkalentoaikaa, joka koostuu vähintään 10 tunnista ilma-aluksen päällikkönä ja 10 tunnista valvonnan alaisena toimivana ilma-aluksen päällikkönä. Ajan on sisällettävä vähintään 540 kilometrin (300 NM) pituinen VFR-matkalento, jonka aikana suoritetaan ilma-aluksen päällikkönä laskut pysähtymiseen asti kahdelle eri lentopaikalle.

b) osista koostuvan CPL(A)-kurssin osat, jotka määritellään tämän osan (FCL) lisäyksessä 3 olevan E kohdan 10 kohdan a alakohdassa ja 11 kohdassa, ja

c) CPL(A)-lentokoe FCL.320 kohdan mukaisesti.

E LUKU

USEAN OHJAAJAN MIEHISTÖLUPAKIRJA – MPL

FCL.400.A MPL – Vähimmäisikä

Usean ohjaajan miehistölupakirjan hakijan on oltava vähintään 18-vuotias.

FCL.405.A MPL –Oikeudet

a) MPL-lupakirjan haltijalla on oikeus toimia perämiehenä lentokoneessa, jonka lentämiseen vaaditaan perämies.

b) MPL-lupakirjan haltija voi saada seuraavat lisäoikeudet: 1) PPL(A)-lupakirjan haltijan oikeudet edellyttäen, että C luvussa määrätyt PPL(A)-lupakirjaa koskevat vaatimukset täyttyvät; 2) CPL(A)-lupakirjan oikeudet edellyttäen, että FCL.325.A kohdan vaatimukset täyttyvät.

c) MPL-lupakirjan haltijan IR(A)-kelpuutuksen oikeudet rajoittuvat lentokoneisiin, joiden lentämiseen vaaditaan perämies. IR(A)-kelpuutuksen oikeudet voidaan laajentaa yhden ohjaajan lentotoimintaan lentokoneilla edellyttäen, että lupakirjan haltijalla on koulutus, joka vaaditaan ilma-aluksen päällikkönä toimimiseen pelkästään mittareiden avulla suoritettavassa yhden ohjaajan lentotoiminnassa, ja että hän on suorittanut IR(A)-lentokokeen yhden ohjaajan miehistöllä.

▼M8

FCL.410.A MPL – Koulutus ja teoriakokeet

a) Koulutus

MPL-lupakirjan hakijan on oltava suorittanut teoria- ja lentokoulutus hyväksytyssä koulutusorganisaatiossa tämän liitteen (osa FCL) lisäyksen 5 mukaisesti.

b) Koe

MPL-lupakirjan hakijan on osoitettava teoriatietotaso, joka vastaa FCL.515 kohdan mukaisia ATPL(A)-lupakirjan oikeuksia ja usean ohjaajan tyyppikelpuutuksen haltijan oikeuksia.

▼B

FCL.415.A MPL – Käytännön taito

a) MPL-lupakirjan hakijan on oltava osoittanut jatkuvassa arvioinnissa taidot, jotka vaaditaan kaikkien tämän osan (FCL) lisäyksessä 5 määriteltyjen pätevyysyksikköjen suorittamiseen ohjaavana ohjaajana (PF) ja avustavana ohjaajana (PNF) monimoottorisella usean ohjaajan turbiinimoottorilentokoneella VFR- ja IFR-toiminnassa.

b) Koulutuksen suorittamisen jälkeen hakijan on suoritettava hyväksytysti lentokoe tämän osan (FCL) lisäyksen 9 mukaisesti osoittaakseen kykynsä suorittaa vaaditut menetelmät ja lentoliikkeet myönnettäviä oikeuksia vastaavalla pätevyydellä. Lentokoe on suoritettava sillä lentokonetyypillä, jota käytetään yhdistetyn MPL-kurssin edistyneellä tasolla, tai saman tyypin lentosimulaattorilla.

F LUKU

LIIKENNELENTÄJÄN LUPAKIRJA – ATPL

1 JAKSO

Yleiset vaatimukset

FCL.500 ATPL – Vähimmäisikä

Liikennelentäjän lupakirjan hakijan on oltava vähintään 21-vuotias.

FCL.505 ATPL –Oikeudet

a) ATPL-lupakirjan haltijalla on oikeus asianomaisessa ilma-alusryhmässä 1) käyttää kaikkia LAPL-, PPL- ja CPL-lupakirjan haltijan oikeuksia; 2) toimia kaupalliseen ilmakuljetukseen käytettävän ilma-aluksen päällikkönä.

b) ATPL-lupakirjan hakijan on täytettävä lentokokeessa käytettävän ilma-aluksen tyyppikelpuutuksen vaatimukset.

FCL.515 ATPL – Teoriakoulutus ja teoriakokeet

a) Koulutus. ATPL-lupakirjan hakijan on suoritettava kurssi hyväksytyssä koulutusorganisaatiossa. Kurssin on oltava joko yhdistetty tai osista koostuva kurssi, joka suoritetaan tämän osan (FCL) lisäyksen 3 mukaisesti.

b) Koe. ATPL-lupakirjan hakijan on osoitettava myönnettäviä oikeuksia vastaava tietotaso seuraavissa oppiaineissa: — ilmailun säädökset — ilma-aluksen yleistuntemus – runko/järjestelmät/voimalaitteet — ilma-aluksen yleistuntemus – mittarit — massa ja tasapaino — suoritusarvot — lennon suunnittelu ja seuranta — ihmisen suorituskyky — sääoppi — lentosuunnistus — radiosuunnistus — lentotoimintamenetelmät — lennonteoria — VFR-radiopuhelinliikenne — IFR-radiopuhelinliikenne.

2 JAKSO

Lentokonelupakirjan erityisvaatimukset – ATPL(A)

FCL.505.A ATPL(A) – Aiemman MPL-lupakirjan haltijan oikeuksien rajoitukset

Jos ATPL(A)-lupakirjan haltijalla on aikaisemmin ollut vain MPL-lupakirja, lupakirjan oikeudet rajoitetaan usean ohjaajan lentotoimintaan, ellei haltija ole täyttänyt FCL.405.A kohdan b kohdan 2 alakohdan ja c kohdan vaatimuksia yhden ohjaajan lentotoimintaa varten.

FCL.510.A ATPL(A) – Edellytykset, kokemus ja hyvittäminen

a) Edellytykset. ATPL(A)-lupakirjan hakijalla on oltava 1) MPL-lupakirja, tai 2) CPL(A)-lupakirja ja monimoottorisen lentokoneen mittarilentokelpuutus. Tässä tapauksessa hakijan on myös oltava saanut miehistöyhteistyökoulutusta.

b) Kokemus. ATPL(A)-lupakirjan hakijan on oltava suorittanut vähintään 1 500 tuntia lentoaikaa lentokoneilla, mukaan lukien vähintään 1) 500 tuntia usean ohjaajan lentotoiminnassa lentokoneilla; 2) i) 500 tuntia valvonnan alaisena toimivana ilma-aluksen päällikkönä, tai ii) 250 tuntia ilma-aluksen päällikkönä, tai iii) 250 tuntia, joista vähintään 70 tuntia ilma-aluksen päällikkönä ja loput valvonnan alaisena toimivana ilma-aluksen päällikkönä. 3) 200 tuntia matkalentoaikaa, josta vähintään 100 tuntia ilma-aluksen päällikkönä tai valvonnan alaisena toimivana ilma-aluksen päällikkönä; 4) 75 tuntia mittariaikaa, josta korkeintaan 30 tuntia saa olla mittariaikaa maassa, ja 5) 100 tuntia yölentoa ilma-aluksen päällikkönä tai perämiehenä. Tästä 1 500 tunnin lentoajasta korkeintaan 100 tuntia saa olla suoritettu lentosimulaattorilla ja lento- ja suunnistusmenetelmien koulutuslaitteella (FNPT). Näistä 100 tunnista korkeintaan 25 tuntia saa olla suoritettu lento- ja suunnistusmenetelmien koulutuslaitteella.

c) Hyvittäminen. 1) Muiden ilma-alusryhmien lupakirjan haltijoille hyvitetään lentoaikaa korkeintaan i) TMG-moottoripurjelentokoneilla tai purjelentokoneilla 30 tuntia, jotka on lennetty ilma-aluksen päällikkönä; ii) helikoptereilla 50 prosenttia kaikesta b kohdassa vaaditusta lentoajasta; ▼M3 2) Lentomekaanikon lupakirjan haltijoille, joiden lupakirja on myönnetty sovellettavien kansallisten sääntöjen mukaan, hyvitetään 50 prosenttia lentomekaanikkona toimitusta ajasta korkeintaan 250 tuntiin saakka. Nämä 250 tuntia voidaan hyvittää b kohdassa vaaditusta 1 500 tunnista ja b kohdan 1 alakohdassa vaaditusta 500 tunnista edellyttäen, että kokonaishyvitys kaikista kohdista ei ylitä 250:tä tuntia. ▼B

d) Edellä b alakohdassa vaadittu kokemus on hankittava kokonaan ennen ATPL(A)-lupakirjan lentokokeen suorittamista.

FCL.520.A ATPL(A) – Lentokoe

ATPL(A)-lupakirjan hakijan on suoritettava hyväksytysti lentokoe tämän osan (FCL) lisäyksen 9 mukaisesti osoittaakseen kykynsä suorittaa vaaditut menetelmät ja lentoliikkeet usean ohjaajan lentokoneella ilma-aluksen päällikkönä mittarilentosääntöjen mukaisesti myönnettäviä oikeuksia vastaavalla pätevyydellä.

Lentokoe on suoritettava lentokoneella tai asianmukaisesti hyväksytyllä lentosimulaattorilla, joka edustaa samaa tyyppiä.

3 JAKSO

Helikopterilupakirjan erityisvaatimukset – ATPL(H)

FCL.510.H ATPL(H) – Edellytykset, kokemus ja hyvittäminen

ATPL(H)-lupakirjan hakijalla on oltava

a) CPL(H)-lupakirja ja usean ohjaajan helikopterin tyyppikelpuutus, ja hänen on oltava saanut miehistöyhteistyökoulutusta;

b) helikopterilentäjänä vähintään 1 000 tuntia lentoaikaa, mukaan lukien vähintään 1) 350 tuntia usean ohjaajan helikoptereilla; 2) i) 250 tuntia ilma-aluksen päällikkönä, tai ii) 100 tuntia ilma-aluksen päällikkönä ja 150 tuntia valvonnan alaisena toimivana ilma-aluksen päällikkönä, tai iii) 250 tuntia valvonnan alaisena toimivana ilma-aluksen päällikkönä usean ohjaajan helikoptereissa. Tässä tapauksessa ATPL(H)-lupakirjan oikeudet rajoitetaan vain usean ohjaajan lentotoimintaan, kunnes on suoritettu 100 tuntia ilma-aluksen päällikkönä; 3) 200 tuntia matkalentoaikaa, josta vähintään 100 tuntia ilma-aluksen päällikkönä tai valvonnan alaisena toimivana ilma-aluksen päällikkönä; 4) 30 tuntia mittariaikaa, josta korkeintaan 10 tuntia saa olla mittariaikaa maassa, ja 5) 100 tuntia yölentoa ilma-aluksen päällikkönä tai perämiehenä. Näistä 1 000 tunnista korkeintaan 100 tuntia saa olla suoritettu simulaatiokoulutuslaitteella (FSTD), ja niistä korkeintaan 25 tuntia saa olla suoritettu lento- ja suunnistusmenetelmien koulutuslaitteella (FNPT).

c) Lentokoneilla suoritetusta lentoajasta hyvitetään b kohdan lentoaikavaatimuksiin nähden korkeintaan 50 prosenttia.

d) Edellä b kohdassa vaadittu kokemus on hankittava kokonaan ennen ATPL(H)-lupakirjan lentokokeen suorittamista.

FCL.520.H ATPL(H) – Lentokoe

ATPL(H)-lupakirjan hakijan on suoritettava hyväksytysti lentokoe tämän osan (FCL) lisäyksen 9 mukaisesti osoittaakseen kykynsä suorittaa vaaditut menetelmät ja lentoliikkeet usean ohjaajan helikopterilla ilma-aluksen päällikkönä myönnettäviä oikeuksia vastaavalla pätevyydellä.

Lentokoe on suoritettava helikopterilla tai asianmukaisesti hyväksytyllä lentosimulaattorilla, joka edustaa samaa tyyppiä.

G LUKU

MITTARILENTOKELPUUTUS – IR

1 JAKSO

Yleiset vaatimukset

▼M12

FCL.600 IR – Yleistä

Lukuun ottamatta FCL.835 kohdan mukaisia tilanteita, mittarilentosääntöjen mukaista lentotoimintaa lentokoneella, helikopterilla, ilmalaivalla tai pystysuoraan nousevalla lentokoneella saavat suorittaa vain ne PPL-, CPL-, MPL- tai ATPL-lupakirjan haltijat, joilla on kyseisen ilma-alusryhmän mittarilentokelpuutus tai, jos kyseisen ilma-alusryhmän mittarilentokelpuutusta ei ole saatavissa, ainoastaan lentokoetta tai koululentoa suoritettaessa.

▼B

FCL.605 IR – Oikeudet

▼M5

a) Mittarilentokelpuutuksen haltijalla on oikeus len